ועדת הכלכלה, כנסת 18, פרוטוקול מספר 490, 2011-03-15 00:00

דני דנון: בוקר טוב, אני פותח את ישיבת ועדת הכלכלה.

דני דנון: על-סדר היום: הצעת חוק הגבלת הפרסומות והשיווק של משקאות אלכוהוליים, של מספר חברי כנסת שחלקם נמצאים איתנו.

דני דנון: אנחנו קיימנו פה דיון מוקדם בהצעה הזאת ואנחנו מתקדמים היום להכנת החוק.

דני דנון: בפתח דבריי אני רוצה לומר שנביא היום את החוק להצבעה.

דני דנון: אם יהיו דברים שדורשים שיפור או שיפוץ נעשה את זה בישיבה לקראת קריאה שנייה ושלישית.

דני דנון: כמובן שנגדיר מהם הנושאים החדשים.

דני דנון: יש נושא שאני רוצה להשאיר אותו לסוף הישיבה וזה הנושא של היין.

דני דנון: פנו אלי חברי כנסת בנושא הזה וגם בוועדת השרים שאישרה ותומכת בחוק היתה החרגה של היין.

קריאה: זה בדיוק להיפך.

דני דנון: זה מה שנמסר לי.

דני דנון: אנחנו נשמע את העמדות.

דני דנון: לגב י חריגת היין עמדתי ידועה.

דני דנון: נשאיר את הנושא הזה לסוף.

יצחק וקנין: אני מודיע לכם שהחוק לא יעבור אם היין לא יהיה בפנים.

יצחק וקנין: לא יעבור לכם החוק אם היין בפנים, אז אל תנסו - - -

דני דנון: החוק עבר שינויים והערות.

דני דנון: אני רוצה לעבור להקראת החוק ולהתקדם.

דני דנון: את נושא היין נשאיר לסוף הישיבה.

אלקנה אפרתי: נדבר על נושא היין בהמשך והבעייתיות שהוא מעלה בהיבטים שונים.

אלקנה אפרתי: האם אדוני מבקש לדלג לחלוטין על סעיף ההגדרות או לדלג רק על ההגדרה של "משקה משכר".

דני דנון: נכון.

דני דנון: אם תהיה החרגה אז לגבי "נושא משכר" יצטרך להיות סעיף נוסף.

דני דנון: אם לא תהיה החרגה, הסעיף יישאר כפי שהוא.

אלקנה אפרתי: כרגע אני לא מקריא את ההגדרה של "משקה משכר" ונמשיך עם ההגדרות הבאות בסעיף ההגדרות.

אלקנה אפרתי: הגדרות 1.

אלקנה אפרתי: בחוק זה – "פרסומת" – פרסומת בעל-פה, בכתב, בדפוס או באמצעים אלקטרוניים המיועדת או הזמינה לציבור או לחלקו; "פרסומת לשם מסחרי" – פרסומת לשם מסחרי של משקאות משכרים; "שיווק" – מכירה, הספקה או יבוא של משקה משכר, למעט – (1) יצוא; (2) יבוא על ידי זכאים לפטור מתשלום מכס לפי כל חיקוק בר תוקף בענייני מכס; (3) מכירה בחנויות פטורות מכס.

אלקנה אפרתי: " היו בעניין הזה הערות של רשות המיסים וצריך לשמוע אותם.

שירלי אביבי: אני מרשות המיסים, המחלקה לתכנון וכלכלה.

שירלי אביבי: יש לנו שתי הערות.

שירלי אביבי: לסעיף קטן 2 "יבוא על ידי זכאים" צריך להיות "יבוא לשימוש עצמי על-ידי זכאים".

שירלי אביבי: סעיף 3 "מכירה בחנויות פטורות מכס", אנחנו רוצים שההגדרה תהיה מותאמת יותר לתקנות המכס.

שירלי אביבי: ההגדרה צריכה להיות: "מכירה בחנויות, מכירה במחסן למכירה ליוצאים מישראל כהגדרתו בתקנה 12 לתקנות מכס התשס"ו".

דני דנון: אין בעיה עם זה.

אלקנה אפרתי: לגבי שימוש עצמי זה מקובל, אבל לגבי חנויות פטורות מכס אנחנו לא נוהגים להפנות בחקיקה ראשית לתקנות משום שהתקנות נמצאות באחריות השר והוא יכול לשנותם.

אלקנה אפרתי: אני מציע, בשלב הזה, מאחר ובחוק הגבלת הפרסומת והשיווק של מוצרי טבק, שהחוק הזה במידה רבה נסמך עליו, כן נמצאת ההגדרה של "מכירה בחנויות פטורות מכס", אני מציע שבשלב הזה לפחות נשאיר את ההגדרה כפי שהיא ובהמשך נראה איך להגדיר את החנויות פטורות מכס.

שירלי אביבי: אני אבדוק את ההגדרה לעניין הטבק ואז אראה אם זה מסתדר לנו עם ההגדרה.

אלקנה אפרתי: בחוק הטבק זה מופיע בדיוק במילים האלה.

שירלי אביבי: אני אבדוק את זה ואם תהיה שאלה אנחנו נחזור.

אורי מקלב: אדוני היושב ראש, נושא היין הוא בעייתי בהגדרה.

דני דנון: אמרתי בפתח דבריי לגבי זה.

אורי מקלב: לא תמיד אפשר להישאר עד הסוף.

אורי מקלב: ישנה גם הצעת חוק של חבר הכנסת וקנין בנושא המשכנתאות.

דני דנון: היום אנחנו מסיימים את הטיפול בחוק.

דני דנון: זה נושא כבד ואם נפתח אותו עכשיו לא נתקדם.

דני דנון: אני רוצה לעבור מהר על דברים שאין בעיות איתם ולהגיע מייד לנושא היין או נושא ההחרגה.

אורי מקלב: אנחנו גם היוזמים של החוק הזה וגם ועדת השרים לענייני חקיקה קבעה מפורשות שנושא היין לא יחול בחוק הזה.

אורי מקלב: זה גם מופיע בפרוטוקול שלהם.

אורי מקלב: אנחנו גם מחויבים והסכמנו לכך.

יצחק וקנין: רבותיי, תבדקו את הפרוטוקול, אולי אתם לא מודעים.

יצחק וקנין: בפרוטוקול כתוב במפורש - - -

דני דנון: תכף יביאו את הפרוטוקול.

יאיר גלר: אין החלטה בעניין הזה.

יצחק וקנין: עדיין אנחנו המחוקקים.

דני דנון: הנושא לא נפתח כרגע לדיון, אני מבקש להתקדם בסעיפים.

אלקנה אפרתי: ".2.

אלקנה אפרתי: לא יעשה אדם פרסומת למשקה משכר או שם מסחרי בשלטי חוצות נייחים או ניידים, או בחצרים הפתוחים לציבור, אשר בהם מוצג שבח שתיית משקה משכר, או המעודדת שימוש במשקה המשכר על ידי קטינים.

אלקנה אפרתי: " הערת נוסח: צריך לומר "אשר בהם הוצג בשבח שתיית משקה משכר".

אלקנה אפרתי: זה גם תואם חוקים אחרים דומים.

יוליה שמאלוב-ברקוביץ: לא הבנתי.

אלקנה אפרתי: יש כאן שני היבטים.

אלקנה אפרתי: היבט אחד, מתייחס לשימוש במשקה משכר על-ידי קטינים, שהפרסומת מעודדת אותו, כלומר, מעודדת שימוש על-ידי קטינים.

אלקנה אפרתי: באופן כללי יש כאן נושא של שבח שתיית משקה משכר שהוא לאו דווקא ביחס לקטינים.

חמד עמאר: כשאתה מדבר על מגזין שמיועד לקטינים, יכול להיות שיהיה שם מבוגר בפרסומת?

דני דנון: החוק הוא יותר מקיף.

דני דנון: החוק יאסור בכלל שימוש בדמויות בפרסומות לאלכוהול.

דני דנון: הרעיון הוא שיהיה רק פרסומת רק למוצר האלכוהולי בלי דוגמנויות, שחקני כדורגל וכדומה.

דני דנון: זה המהות של החוק.

חמד עמאר: יש סעיף שנוגע לדבר הזה?

אלקנה אפרתי: כן, בהמשך.

אורי מקלב: מה קורה בעיתון שהוא לא לילדים.

אורי מקלב: הפרסומת אולי לא תהיה על-ידי אנשים אבל מצד שני, היא לא תעמוד בהגדרות האחרות, דהיינו שיהיה רק סמל היצרן.

דני דנון: אנחנו כרגע בסעיף 2.

דני דנון: אני מקריא את הסעיף: "לא יעשה אדם פרסומת למשקה משכר או שם מסחרי בשלטי חוצות נייחים או ניידים, או בחצרים הפתוחים לציבור, אשר בהם מוצג שבח שתיית משקה משכר, או המעודדת שימוש במשקה המשכר על ידי קטינים.

דני דנון: " צריך להוסיף: "בשבח שתיית משקה משכר על-ידי קטינים" כדי להבהיר.

יעקב אייכלר: אולי צריך לכתוב "המעודדת קטינים לשימוש במשקה המשכר".

יעקב אייכלר: מה זה על-ידי קטינים?

יעקב אייכלר: אתה לא רוצה שקטינים ישתו.

יעקב אייכלר: תכתוב "המעודדת קטינים לשימוש במשקה המשכר".

יוליה שמאלוב-ברקוביץ: אני לא יודעת באיזה פרסומות יש שמעודדות ילדים.

יוליה שמאלוב-ברקוביץ: זה צריך להיות באופן כללי ולא רק לקטינים.

יוליה שמאלוב-ברקוביץ: אתה לא יכול לעשות אבחנה בין קטין ללא קטין.

יוליה שמאלוב-ברקוביץ: אם אנחנו לא מאפשרים פרסום של משקה חריף אז לא צריך לעשות אבחנה.

יוליה שמאלוב-ברקוביץ: ברגע שאתה עושה אבחנה אתה בעצם נותן פתח ללכת לבית משפט.

יוליה שמאלוב-ברקוביץ: אז יגידו שהכוונה היתה למבוגר ולא לקטין.

יוליה שמאלוב-ברקוביץ: אני חושבת שהמילה קטין היא מיותרת.

יוליה שמאלוב-ברקוביץ: מה דעתכם?

יאיר גלר: כמוך לחלוטין.

יוליה שמאלוב-ברקוביץ: תגידו את זה, אל תפחדו.

כרמית פולק: אני מהמועצה לשלום הילד.

כרמית פולק: אני רוצה להתייחס לנוסח הקודם של הצעת החוק, שכביכול סעיף 4 של הנוסח הקודם מגולם בסעיף 2 של הנוסח הזה.

כרמית פולק: הצמצום שנעשה גרם לכך שירדה האזהרה שאמורה להיות בפרסומת כזאת שמוצגת בחוצות.

דני דנון: סליחה, היא לא ירדה.

כרמית פולק: סעיף 4(ב) לנוסח הקודם: "לא יעשה אדם פרסומת למשקה אלכוהולי או שם מסחרי בשלט מותר אלא אם מופיעה בו האזהרה שבסעיף 9 בעברית" וכו'.

דני דנון: זה עבר לסעיף אחר.

כרמית פולק: זה לא בשלטי חוצות נייחים או ניידים.

כרמית פולק: כל דבר דפוס לא הגדרתם אותו.

כרמית פולק: לא הגדרתם מהו "כל דבר דפוס".

כרמית פולק: האם הוא לא צריך להיות מוגדר?

כרמית פולק: האם זה יהיה בעיתון?

כרמית פולק: בפרסומת של שלט חוצות?

כרמית פולק: של שלט נייח או נייד?

כרמית פולק: שנית, הסעיף הזה מדבר על פרסומת שעוסקת בשבח שתיית אלכוהול.

כרמית פולק: בסעיף 4 זה כל פרסומת.

כרמית פולק: זאת אומרת, מלכתחילה לא יעשה אדם פרסומת למשקה אלכוהולי אלא בשלט מותר.

דני דנון: לא.

דני דנון: כרגע את פותח חזיתות.

דני דנון: החוק הזה הוא מקיף, בהמשך יש דברים שמתייחסים לפרסומות ואיפה תהיה האזהרה ומה גודלה.

דני דנון: כרגע אנחנו מדברים על סעיף 2 בלבד.

נועם ריזי: אני מאיגוד המסעדות.

נועם ריזי: קראנו את דברי ההסבר ואת המבוא לחוק ואת כל הרעיון של החוק.

נועם ריזי: אני מבקש להחריג מהחוק, כבר בשלב הבסיסי, את נושא המסעדות.

נועם ריזי: אני מניח שלא כיוונו לכך שבמסעדה לא יהיה שלט או שלא יהיה בקבוק או תפריט.

נועם ריזי: אני מניח שאפשר להחריג אותנו כמו שהחריגו אותנו מהחוק של שעות האלכוהול כי בעצם זאת הפרנסה שלנו.

נועם ריזי: אנחנו מוכרים אוכל ואלכוהול.

נועם ריזי: אנחנו לא מתביישים בכך, זה גם חלק מהתרבות שלנו.

דני דנון: לא הבנתי מה הבקשה שלכם.

נועם ריזי: להחריג כבר בשלב הזה את נושא המסעדות מכל הצעת החוק.

נועם ריזי: אני מדבר על פרסום בתוך העסק.

יצחק וקנין: אמרת שזאת תרבות.

יצחק וקנין: אני רוצה להגיד לך משהו.

יצחק וקנין: אני מדבר על המגזר החרדי ואני מדבר במלוא הרצינות.

יצחק וקנין: אמנם אמרתי שצריך להחריג את היין אבל ישנה תרבות שהשתרשה בשנים האחרונות בציבור שלנו, דבר שלא ראינו לפני כן, שלוקחים וודקה ורד בול.

דני דנון: סליחה, אני לא פותחים את הדיון.

דני דנון: כרגע אנחנו מתייחסים לסעיף 2 בלבד.

דני דנון: לא לפתוח דיון מהותי במהות החוק, קיימתי על-כך מספיק דיונים.

אלקנה אפרתי: "חצרים הפתוחים" לציבור זה אכן כולל מסעדות, ברים, פאבים וכדומה.

אלקנה אפרתי: לפי הצעת החוק, בתי העסק לא יוכלו לשים פרסומת או שלט וזה אכן דורש את התייחסותה של הוועדה לכאן או לכאן.

נועם ריזי: לראיית

נועם ריזי: כם, האם החוק חל עלינו.

אלקנה אפרתי: זה חל.

דני דנון: החוק חל על כולם.

דני דנון: מותר לך יהיה לשים שלט וודקה אבסולוט בפאב שלך ובמסעדה שלך.

דני דנון: לא יהיה מותר לשים שלט שאומר: "תשתו עכשיו וודקה אבסולוט ותרגישו בשמים".

יעקב אייכלר: לא הבנתי, "חצרים הפתוחים לציבור" זאת מסעדה?

אלקנה אפרתי: כן.

אלקנה אפרתי: מאחר וכל אדם יכול להיכנס למסעדה.

אלקנה אפרתי: אין הגבלה לציבור מסוים שיכול להיכנס.

אלקנה אפרתי: זה נכלל בהחלט.

יאיר גלר: אני רוצה להעיר לסעיף 2.

יאיר גלר: אני חושב שיהיה נכון לכתוב "לא על-ידי קטינים ולא לקטינים" על-מנת להסיר כל ספק.

יאיר גלר: אנחנו צריכים להבין שפה מדובר במלחמה טוטאלית.

יאיר גלר: תכף נתייחס להחרגות אבל צריך להבין דבר אחד.

יאיר גלר: אי-אפשר לבלבל את הילדים ואת הצעירים.

יאיר גלר: אי-אפשר להעביר להם מסר שהוא דו-משמעי ודו-פרצופי.

יאיר גלר: או שאתה נגד או שאתה בעד.

יאיר גלר: אתה לא יכול לשחק באפור, במסעדה מותר ופה אסור.

יאיר גלר: אנחנו רוצים שקטין לא ישתה אלכוהול.

יאיר גלר: זה מיותר - - -

דני דנון: יאיר, עברנו את הדיון הזה.

דני דנון: אתה מציע להשאיר את הסעיף בנוסח הקיים?

יאיר גלר: לא, אני מציע להוסיף במפורש "לא לקטינים ולא על-ידי קטינים".

יוליה שמאלוב-ברקוביץ: אבל אם מבוגר מפרסם זה בסדר?

יאיר גלר: גם לא.

יאיר גלר: כאן הם רצו לחדד את הנושא של הקטינים.

יאיר גלר: הרי הקטינים הם הבעיה המרכזית שלנו, אותו קטין ששותה אלכוהול.

יאיר גלר: אנחנו רוצים לחדד כדי - - -

דני דנון: מה אתה מציע להוסיף או להוריד מהנוסח הקיים?

יאיר גלר: "המשכר על-ידי קטינים ולקטינים" או "המיועד לקטינים".

יוליה שמאלוב-ברקוביץ: יאיר, אתה טועה.

יוליה שמאלוב-ברקוביץ: אתה לא צריך את המילה קטינים.

יאיר גלר: אני מסכים איתך, למחוק את המילה "קטינים"

דני דנון: אנחנו מצביעים על סעיף 1 וסעיף 2 ובסעיף 2 מורידים את המילה "קטינים".

דני דנון: הצבעה בעד – רוב נגד – אין נמנעים - אין

עידית חנוכה: חברת הכנסת שמאלוב מצביעה במקום חבר הכנסת ישראל חסון.

אלקנה אפרתי: אני רק מדגיש שבסעיף 1 לא הצבענו על ההגדרה של "נושא משכר".

דני דנון: סעיף 3.

אלקנה אפרתי: "3(א) בכל פרסומת למשקה משכר יכללו רק הפרטים הבאים: שם המשקה האלכוהולי; סימנו ושמו המסחרי; שם היצרן וסימנו המסחרי; צורת המוצר ומקום מכירתו, לרבות תמונות מקום ייצורו.

אלקנה אפרתי: (ב) לא יעשה אדם פרסומת למשקה משכר או פרסומת לשם מסחרי של משקה משכר בעיתון, או בכל דבר דפוס אחר באמצעות שימוש בשמו, כינויו, תמונתו, תצלומו, או דמותו של אחד מאלה: (1) ידוע שם; (2) בן פחות מ-40 שנים; (3) לובש מדים; לובש תלבושת ספורט או בגד ים.

אלקנה אפרתי: "

דני דנון: אני רואה פה בעיה.

דני דנון: אם ניסחנו בסעיף א' מה מותר לשים בפרסומת, למה צריך את כל ה"מי לא"?

דני דנון: אני מציע למחוק - - -

יצחק וקנין: אדוני היושב ראש, אני חייב להעיר הערה כי אני חייב ללכת לדיון בהצעת חוק שלי בוועדת הפנים.

יצחק וקנין: לגבי היין, אמרתי את הדברים.

יצחק וקנין: לא רק אני אמרתי אותם אלא שזה היה מוסכם במשך כל השנים.

יצחק וקנין: אנחנו עומדים על כך שהיין יוחרג.

יעקב אייכלר: אני מצטרף לעמדתו של ח"כ וקנין כי גם אני צריך לעזוב.

אלקנה אפרתי: מאחר וא' הוא למעשה סעיף סגור, שקובע רשימה סגורה של הפריטים שיכולים להיות בפרסומת, סעיף ב' למעשה מתייתר.

אלקנה אפרתי: שוב, להחלטתם של חברי הוועדה האם להוסיף פסקה 5 לגבי האופן שבו אפשר לפרסם באמצעות אדם משקאות משכרים?

אלקנה אפרתי: או, לחילופין, למחוק את פסקה ב' ולהשאיר רק את הרשימה הסגורה שבפסקה א'.

דני דנון: יש הערות לסעיף 3?

כרמית פולק: בנוסח החדש הורד סעיף "עיתונות או כל דבר דפוס אחר המיועד בעיקר לילדים ובני נוער עד גיל 18".

כרמית פולק: לעניות דעתנו, יש מקום להוסיף את זה ולהדגיש את זה ושזה יהיה חלק מהחוק, בגלל החשיבות של זה.

צביקה גולדשטיין: אני מנהל איגוד המזון בהתאחדות התעשיינים.

צביקה גולדשטיין: בהתייחס לסעיף 3(א).

צביקה גולדשטיין: כשאתה מסתכל על הסעיפים האחרים בחוק שעדיין לא קראנו, הסעיפים האלה למעשה מגדירים הגבלות ספציפיות לסוגי מדיה שונים, לנושא של ילדים, ידוענים, שעות וכדומה.

צביקה גולדשטיין: אבל, סעיף 3(א) למעשה מגביל את הפרסום באופן גורף לפרטים מאוד מאוד בסיסיים.

צביקה גולדשטיין: לכן או שצריך להוריד אותו או להתייחס אליו.

צביקה גולדשטיין: כרגע כל הסעיפים האחרים מיותרים אם אתה משאיר את סעיף 3(א) ומונע מאיתנו בכלל פרסום ומשאיר את זה רק לשם, סימן ושם היצרן.

אלקנה אפרתי: להבנתי, כל שאר הסעיפים מתייחסים לסעיף הזה.

צביקה גולדשטיין: אם אתה לא מאפשר לפרסם בשעות מסוימות, ואם אתה לא מאפשר לילדים, ואנחנו מקבלים את זה וקובע כל מיני מגבלות, עדיין תאפשר לנו לפרסם פרסומת.

צביקה גולדשטיין: כרגע לפי מה שכתוב פה אתה מאפשר לפרסם רק שם, סימן ושם יצרן.

צביקה גולדשטיין: זאת לא פרסומת .

צביקה גולדשטיין: לא ברור למה הכוונה.

צביקה גולדשטיין: אמנם אנחנו לוקחים מגבלות על עצמנו אבל - - -

דני דנון: זאת מהות החוק.

דני דנון: מהות החוק היא הגבלת הפרסומות.

דני דנון: יש שתי אפשרות.

דני דנון: אפשרות אחת, שנכתוב מה מותר ואז יש פירוט מה אסור.

דני דנון: אנחנו אומרים שאין טעם לומר מה אסור כי הגדרת המותר מגדירה למפרסמים את כללי המשחק מבלי להתייחס לדוגמנית, ספורט, פחות מ-40, מדים.

יוליה שמאלוב-ברקוביץ: אולי עדיף לכתוב מה אסור ולא מה מותר.

צביקה גולדשטיין: סעיף 3(א) בעצם לא מאפשר לפרסם.

צביקה גולדשטיין: ברגע שאתה אומר שבפרסום יהיה רק שם המשקה, סימנו ושם היצרן, זאת לא פרסומת.

צביקה גולדשטיין: אנחנו לוקחים על עצמנו מגבלות ויש הגדרות בסעיפים הבאים, אבל עדיין יש בעיה עם סעיף 3(א).

קריאה: אגב, רוב הפרסומות הן כאלה.

דני דנון: יש ויש.

דני דנון: כרגע אני רוצה להביא להצבעה את סעיף 3(א) עם מחיקת סעיף ב' לחלוטין.

דני דנון: לפי דעתי את צריכה לקרוא את כל החוק.

כרמית פולק: אני קוראת.

כרמית פולק: העיתונות של בני נוער לא מופיעה בחוק.

דני דנון: נכון כי אנחנו אומרים שאין הבדל.

דני דנון: עיתוני נשים, גברים, ילדים, הכול אותו דבר.

כרמית פולק: מה זאת אומרת?

כרמית פולק: פרסומת למשקה אלכוהולי בשמו בסימנו ובצורתו בעיתון של בני נוער?

כרמית פולק: למה?

כרמית פולק: יש פה שהוא סעיף מאוד רלוונטי לסעיף הזה – עיתונות.

דני דנון: זה הופיע בסעיף ב'?

כרמית פולק: זה הופיע בסעיף ב' כסעיף 4: "עיתונות או כל דבר דפוס אחר המיועד בעיקר לילדים ולבני נוער עד גיל 18".

כרמית פולק: זה נראה לי מאוד רלוונטי להוסיף את זה.

כרמית פולק: לא הבנו את המחיקה הזאת.

דני דנון: אנחנו מוחקים את זה, היא צודקת.

דני דנון: יש למישהו התנגדות להשאיר בסעיף ב' רק את 4 שמתייחס לעיתונות לילדים ולבני נוער?

כרמית פולק: שלא תהיה פרסומת ב"מעריב לנוער".

דני דנון: הבנתי אותך, אני מסכים איתך.

קרן שיינדמן: אני ממבשלות בירה ישראל.

קרן שיינדמן: אם סעיף 3(א) נשאר כמו שהוא בחוק המשמעות היא בעצם שלא נוכל לפרסם יותר כל סוג של אלכוהול.

דני דנון: למה?

דני דנון: בירה מכבי מפרסמת את הבירה.

קריאה: רוב הפרסומות שלכם היום הן בדיוק כאלה.

קרן שינדמן: זה ממש לא נכון.

יוליה שמאלוב-ברקוביץ: מה הבעיה שלך?

יוליה שמאלוב-ברקוביץ: תגידי תודה שאנחנו מאפשרים את זה כך ולא מבטלים לגמרי כמו סיגריות.

יוליה שמאלוב-ברקוביץ: סיגריות לא מפרסמים בכלל.

יוליה שמאלוב-ברקוביץ: אולי נגיע למסקנה שלא צריך לפרסם אלכוהול בכלל.

דני דנון: אנחנו כרגע מצביעים על סעיף 3.

דני דנון: הוא יקריא אותו כנוסח א' המלא.

דני דנון: בסעיף ב' יישאר רק הנושא של עיתונות לילדים.

אלקנה אפרתי: למעשה הקראנו את סעיף 3(א).

אלקנה אפרתי: אני מודיע מראש שמה שאנסח עכשיו כפוף לשינויי נוסח אבל הוא משקף את העיקרון שעליו החליטה הוועדה ולפיו: "לא יעשה אדם פרסומת למשקה משכר או פרסומת לשם מסחרי של משקה משכר בכל דבר דפוס המיועד בעיקר לילדים ולבני נוער עד גיל 18".

יוליה שמאלוב-ברקוביץ: אדוני היושב ראש, אני מבינה שהאינטרנט לא מופיע פה.

דני דנון: זה נמצא בהמשך.

יוליה שמאלוב-ברקוביץ: הילדים נמצאים באינטרנט יותר מאשר בעיתונות.

יאיר גלר: צריך להדגיש את זה בצורה משמעותית.

יוליה שמאלוב-ברקוביץ: האינטרנט זה העיקר.

דני דנון: יש את זה בהמשך.

דני דנון: אני מצביע על סעיף 3 כפי שהוקרא.

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

אלקנה אפרתי: "הגבלת מספר מודעות בעיתון 4.

אלקנה אפרתי: לא יעשה אדם במהדורה אחת של עיתון אחד, או במהדורה אחת של כל דבר דפוס אחר, יותר מפרסומת אחת לאותו שם מסחרי.

אלקנה אפרתי: " אני מציע להוסיף בסוף "יותר מפרסומת אחת לאותו שם מסחרי של משקה משכר".

דני דנון: קיבלתי פניות ממספר גופים שטוענים שיש עיתונים שבוחרים לפרסם בחצאי עמוד או רבע עמוד - - -

שירה ברוק-חיימוביץ: אני מטעם "ידיעות אחרונות".

שירה ברוק-חיימוביץ: מי שעוקב אחר החומר המערכתי של העיתון "ידיעות אחרונות" יכול להתרשם שמדפי העיתון ומהכתבות משתקף קו תקיף בעד הגבלת מכירת אלכוהול לנוער ונגד הקלות של מכירת האלכוהול לקטינים.

שירה ברוק-חיימוביץ: אפילו היתה תמיכה בהעלאת המיסוי על האלכוהול וכמובן ביקורת חריפה על ענישה קלה מידי כלפי נהגים שיכורים.

שירה ברוק-חיימוביץ: גם כעיתון, גם כאזרחים וגם כהורים אנחנו מעריכים מאוד את כל הנושא של מאבק בתופעה של שכרות בקרב הנוער.

דני דנון: לנושא הסעיף, בבקשה.

שירה ברוק-חיימוביץ: דווקא בגלל שאין לנו הערות על התכנים והגבלות על אזהרות והתכנים בפרסומות, אנחנו בכל זאת רוצים להעיר שתי הערות מאוד ממוקדמות שנובעות מקשיים פרקטיים שהסעיף הספציפי הזה יוצר לנו.

שירה ברוק-חיימוביץ: זה באמת בנושא הניהול המסחרי של שטחי המסחר בעיתון.

שירה ברוק-חיימוביץ: אנחנו עדים היום לתופעה של מודעות יצירתיות כאלה ואחרות שמפצלות את הקמפיין הפרסומי.

שירה ברוק-חיימוביץ: בעמוד אחד יש טיזר מילולי ובעמוד אחר מופיע המוצר ה אלכוהולי.

שירה ברוק-חיימוביץ: יכולה להיות בחירה של המפרסם לפצל את המודעה שלו לשני חצאי עמודים.

שירה ברוק-חיימוביץ: אנחנו חושבים שלהטיל מגבלה כמותית כזאת יוצרת הגבלות על הקריאטיביות של הפרסום.

דני דנון: מה את מציעה?

שירה ברוק-חיימוביץ: אני מציעה לוותר על המגבלה הכמותית.

שירה ברוק-חיימוביץ: אסביר זאת מנקודת מבט אחרת.

שירה ברוק-חיימוביץ: בשביל זה צריך לעבור מאחורי הקלעים של המחלקה המסחרית.

שירה ברוק-חיימוביץ: אין שליטה מבחינה כמותית.

שירה ברוק-חיימוביץ: זה יוצר אצלנו בעיה מערכתית.

שירה ברוק-חיימוביץ: שטחי הפרסום נמכרים על-ידי העיתון לרשתות שיווק.

שירה ברוק-חיימוביץ: אנחנו מוכרים שטח פרסום למגה בול או לשופרסל.

שירה ברוק-חיימוביץ: מגה מכניסים מוצר אלכוהולי מסוים במסגרת המודעה שלהם, אפילו במסגרת מספר מוצרים של מגה.

שירה ברוק-חיימוביץ: בשופרסל אנחנו מקבלים גם פרסום של אותו מוצר מסחרי אלכוהולי.

דני דנון: הבנתי.

דני דנון: יש מתנגדים למה שהוצע פה?

אלקנה אפרתי: אגב, איך אתם מסתדרים עם אותה הוראה בחוק הטבק?

שירה ברוק-חיימוביץ: אני חייבת להגיד שאנחנו לא רואים את הרשתות מפרסמות את הטבק באופן דומה.

שירה ברוק-חיימוביץ: אם אתם מכירים את המוצרים של הרשתות, הם מפרסמים 20 מוצרים: יין לחג, לחם, קופסאות שימורים ועוד.

שירה ברוק-חיימוביץ: לנו אין דרך ואנחנו גם לא צד במשא ומתן של רשתות השיווק אל מול הספקים והיצרנים.

שירה ברוק-חיימוביץ: באמת יכול להיווצר מצב שבו נפרסם יין של "יקבי ברקן" – זה לא אכיף מבחינתנו.

קרן רוט: אם הם ידעו שגם באלכוהול אסור, הם לא יעשו את זה.

דני דנון: יש מי שמתנגד להורדת הסעיף?

שמאי גולן: צריך לזכור מה מטרת הפגישה שלנו היום ולאן אנחנו רוצים ללכת.

שמאי גולן: תחשוב מה בעצם נאמר כאן?

שמאי גולן: יש לזה, למשל, דוגמאות ב"עכבר העיר" האחרון.

שמאי גולן: אתה רואה פתאום את אותה מודעה חוזרת על עצמה 6 פעמים.

שמאי גולן: את זה אנחנו רוצים למנוע.

יוליה שמאלוב-ברקוביץ: זאת היתה ההערה שלי.

יוליה שמאלוב-ברקוביץ: רציתי לומר שהיא צודקת אבל צריך לשים לב שאתה לא לוקח עכשיו רבע עמוד ומפרסם עכשיו עמוד אחר עמוד.

שירה ברוק-חיימוביץ: זה לא בשליטתנו, אנחנו ניהפך למפרי חוק בעל-כורחנו.

רוני גמזו: אנחנו כגוף שאמור לאכוף, נאכוף את זה אז אל תדאגו.

שירה ברוק-חיימוביץ: אם אתם אומרים שתאכפו את זה על הרשתות, אז זאת לא בעיה שלנו.

שירה ברוק-חיימוביץ: אנחנו מסבירים שכעיתון, מי שעוסק במכירה של שטחי פרסום, שמה שמוכנס אליהם אינו בשליטתנו בפועל, אנחנו לא יכולים – אנחנו מקבלים מודעה גדולה של מספר מוצרים שרשת השיווק בוחרת לעשות בהם כרגע - - -

דני דנון: עורכת דין ברוק, אנחנו מבינים אותך.

דני דנון: מצד שני, אנחנו לא רוצים לראות שיש לך 10 מודעות, אחת אחר השנייה.

דני דנון: השאלה, האם יש לך הצעה שתיתן מענה.

דני דנון: אם יש חצי עמוד פרסומת ליין של מגה ואחר-כך עוד חצי עמוד במוסף השני, זה לא מעניין אותנו.

דני דנון: מצד שני, שתהיה פרסומת עמוד אחר עמוד, זה בעייתי.

דני דנון: אולי תציעי הצעה שתיתן לכם את מרחב התמרון אבל תיתן לנו את היכולת למנוע את הפרסום הזה.

שירה ברוק-חיימוביץ: אם תוחרג האחריות שלנו על מה שרשתות השיווק מפרסמות במודעות רבות מוצרים - - -

רוני גמזו: אז אנחנו מסירים את סמכות האכיפה, אנחנו לא נאכוף.

רוני גמזו: אנחנו לא יודעים להגיד אם זאת פרסומת של העיתון או שזאת פרסומת של הרשת, פרסומת של היבואן.

שירה ברוק-חיימוביץ: זה די ברור.

שירה ברוק-חיימוביץ: למעלה מופיע שם רשת השיווק.

שירה ברוק-חיימוביץ: אם יבואו בטענות למישהו אחר, אז אין לנו בעיה.

יאיר גלר: את הולכת לכיוון רק של אותה פרסומת של רשתות השיווק.

שירה ברוק-חיימוביץ: לא רק.

שירה ברוק-חיימוביץ: הקושי השני הוא באמת פרסומות שמשרד הפרסום מפרסם אותם.

כרמית פולק: יהיה אסור ותלמדו לעבוד עם המגבלה הזאת.

שירה ברוק-חיימוביץ: אנחנו מבקשים שלא תטילו מגבלות.

שירה ברוק-חיימוביץ: תאזנו ואל תגבילו את הקריאטיביות.

שירה ברוק-חיימוביץ: אם אתה כותב מלל בשליש עמוד בעמוד 4 ובעמוד הבא אתה רואה את המוצר לא יצרת איזה אפקט מוגזם.

שירה ברוק-חיימוביץ: אתה פשוט מגביל את היכולת ואת היצירתיות של המפרסמים בצורה מוגזמת.

שירה ברוק-חיימוביץ: יש גם מידה של איזון.

דני דנון: הדיאלוג הזה לא מקובל.

דני דנון: אנחנו לא רוצים להטיל גזירה שאי-אפשר לעמוד בה לחלוטין אבל אנחנו גם לא רוצים את כל התופעות.

דני דנון: אם יש פרסומת זהה של עמוד מסוים של חברה מסחרית, אנחנו לא רוצים לראות אותו חוזר בעיתון יותר מפעם אחת.

דני דנון: את זה אתם יכולים לעשות.

שירה ברוק-חיימוביץ: אם אין זהות, זה לא שכפול של אותו עמוד.

יוליה שמאלוב-ברקוביץ: היא צודקת במה שהיא אומרת, שיהיה להם קשה לעקוב אחרי זה.

יוליה שמאלוב-ברקוביץ: את אומרת שיש טיזרים.

יוליה שמאלוב-ברקוביץ: מבחינתי לעשות טיזר לפרסום אלכוהול, זה בדיוק מה שאנחנו רוצים למנוע.

יוליה שמאלוב-ברקוביץ: קודם כל, לאסור טיזרים לפרסומות של אלכוהול.

יוליה שמאלוב-ברקוביץ: בשום פנים ואופן, אין דבר הזה טיזר.

יוליה שמאלוב-ברקוביץ: אתה רוצה לפרסם אלכוהול, אתה לא מנסה לפתח פסיכולוגיה מאחורי הפרסום.

שירה ברוק-חיימוביץ: אני לא מדברת על פרסום פתייני.

שירה ברוק-חיימוביץ: אני מדברת על פרסום אינפורמטיבי.

שירה ברוק-חיימוביץ: בעמוד אחד יהיה כתוב: יקב זה וזה.

יוליה שמאלוב-ברקוביץ: לא, זה פתייני.

יוליה שמאלוב-ברקוביץ: זה נקרא פרסום פתייני.

יוליה שמאלוב-ברקוביץ: אני באה מהתחום הזה ואני יודעת למה היא מתכוונת, זה לא כל-כך פשוט.

יוליה שמאלוב-ברקוביץ: אם היא קיבלה ע כשיו דאבל של סופר מסוים ושם בתוך הרבה מוצרים יש לה את הוודקה, היא לא יכולה לעשות עם זה דבר.

יוליה שמאלוב-ברקוביץ: אבל אם אנחנו רואים שיש חזרה יחידנית על פרסום של בקבוק כזה או אחר של אלכוהול, אז זה לא יכול לחזור יותר מפעם אחת.

דני דנון: שירה, אני מציע כך: כרגע אנחנו משנים לשתי פרסומות.

דני דנון: אני כבר אומר לך, תחשבו יצירתית יותר.

דני דנון: לקראת הקריאה השנייה והשלישית תבואו לוועדה עם פיתרון שירצה אותנו, שלא יהיה וודקה בכל עמוד ומצד שני שתוכלו לחיות איתו.

דני דנון: אנחנו נהיה קשובים לנושא הזה.

יוליה שמאלוב-ברקוביץ: אבל אתה לא מדבר על גודל, לא רבע עמוד או חצי עמוד.

דני דנון: מה שכתוב: פרסומת זהה באותה מהדורה.

דני דנון: אלקנה, תקריא שוב את הסעיף, עם שתי פרסומות בשלב הזה.

דני דנון: אנחנו פתוחים לקבל מכם הצעה שתיתן מענה לצרכים שלכם ושל הוועדה.

אלקנה אפרתי: בשלב ההכנה לנוסח אנחנו נתייחס להגדרה של עיתון בפקודת העיתונות, שזאת ההגדרה המקובלת, כדי שיהיה ברור מה נכנס.

כרמית פולק: מה הכנה ב"כל דבר דפוס אחר"?

יוליה שמאלוב-ברקוביץ: חינמון זה עיתון?

אלקנה אפרתי: ביחס לעיתון צריך לראות במה מדובר.

אלקנה אפרתי: אני אקריא את ההגדרה של עיתון: עיתון פירושו כל דבר דפוס המכיל חדשות, ידיעות, סיפורי מאורעות או כל הערות, ציונים או ביאורים בקשר עם אותן חדשות, ידיעות או סיפורי מאורעות או עם כל עניין אחר בעל חשיבות ציבורית הנדפס בכל לשון והיוצא לאור בישראל למכירה או להפצת חינם, לעיתים קבועות או בלתי קבועות אך אין הוא כולל כל דבר דפוס היוצא לאור על-ידי ממשלת ישראל או למענה".

אלקנה אפרתי: אגב, להגדרה הזה מפנה גם חוק איסור לשון הרע.

שירלי אביבי: האם התווית שעל הבקבוק נקראת דבר דפוס?

שירלי אביבי: יכול להיות שגם התווית על הבקבוק נחשבת לדבר דפוס.

שירלי אביבי: אני צריכה לדעת זאת מבחינת אכיפה של רשויות המס.

אלקנה אפרתי: אנחנו נבדוק את זה.

דני דנון: כרגע אנחנו בסעיף 4, הגבלת מודעות בעיתון.

כרמית פולק: היא שואלת מה פירוש כל דבר דפוס אחר.

כרמית פולק: הבנו את ההגדרה של עיתון אבל מה זה "כל דבר דפוס אחר".

דני דנון: היועץ המשפטי יכין הגדרה.

אלקנה אפרתי: אנחנו נבחן את זה בהמשך.

יוליה שמאלוב-ברקוביץ: פלאיירים בתיבות הדואר זה דבר דפוס?

רוני גמזו: מכיוון שמשרד הבריאות יצטרף לאכוף את זה בצד של הפרסומות בלבד, אז ככל שאתם תעשו כל מיני שינויים, לא נוכל לאכוף את זה.

רוני גמזו: אם תעשו עכשיו שאת הפרסומת הזאת נספור ואת זאת לא, אז לא תהיה אפשרות של אכיפה.

רוני גמזו: אני אומר זאת מראש.

שירה ברוק-חיימוביץ: אם אפשר להבהיר שפרסומת רבת מוצרים - - -

דני דנון: מנכ"ל משרד הבריאות אמר דבר נכון.

דני דנון: הקשבנו לכם.

דני דנון: תעשו שיעורי בית ונגיע למקום הטוב.

דני דנון: אלקנה, תקריא את סעיף 4 עם התיקון של 2 פרסומות.

אלקנה אפרתי: "הגבלת מספר מודעות בעיתון לא יעשה אדם במהדורה אחת של עיתון אחד, או במהדורה אחת של כל דבר דפוס אחר, יותר מ-2 פרסומות לאותו שם מסחרי של משקה משכר.

אלקנה אפרתי: "

דני דנון: מי בעד?

דני דנון: מי נגד?

דני דנון: מי נמנע.

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

דני דנון: עוברים לסעיף 5.

אלקנה אפרתי: "הגבלת הפרסומת באמצעי מדיה 5.

אלקנה אפרתי: (א) בעל זיכיון או בעל אמצעי תקשורת אחר לא ישדר תשדיר פרסומת למשקה משכר בתכנית המיועדת או המופנית לילדים, או המשודרת בשעות הצפייה לילדים.

אלקנה אפרתי: (ב) לא ישדר בעל זיכיון או בעל אמצעי תקשורת אחר תשדיר פרסומת המציג שתייה בלתי מבוקרת של משקה משכר או הטוען או מרמז באופן מטעה, כי שתיית משקה משכר תורמת להצלחה או לאיכות החיים.

אלקנה אפרתי: (ג) לא ישדר בעל זיכיון או בעל אמצעי תקשורת אחר תשדיר פרסומת למשקה משכר באמצעות שימוש בשמו, כינויו, תמונתו, תצלומו, או דמותו של אדם כאמור בסעיף 3.

אלקנה אפרתי: "

קרן רוט: צריך לבטל את זה.

אלקנה אפרתי: אנחנו מדברים פה על נוסח כמעט זהה למה שנמצא בכללי הרשות השנייה ביחס לפרסומות.

יוליה שמאלוב-ברקוביץ: אז למה צריך להוסיף את זה?

כרמית פולק: איך מוגדרות שעות הצפייה של ילדים?

כרמית פולק: בסעיף 5א כתוב: "שעות הצפייה לילדים".

דני דנון: מה רשות בתקנות הרשות השנייה?

כרמית פולק: הפרשנות משתנה כל הזמן.

רוני גמזו: אמנם אני מנכ"ל משרד הבריאות אבל זה דבר שראוי לשמוע לגביו את עמדת משרד התקשורת ואת עמדת הרשות השנייה.

דני דנון: פניתי לרשות השנייה לגבי התקנות ולגבי החידוד של התקנות.

דני דנון: יש היענות של השר ובקרוב מאוד הוא יפרסם תקנות חדשות לנושאים נוספים.

דני דנון: אני מסכים עם אלקנה שזה יהיה בסמכות שר התקשורת להגדיר את השעות האלה.

קרן רוט: אני מניחה שהכוונה לחוק סימון וסיווג שבאמת נמצא בדיון מזה זמן רב.

אלקנה אפרתי: חוק סימון וסיווג כבר התקבל.

קרן רוט: כן, אבל יש כוונה של השר לערוך בו שינויים ולחדד אותו.

קרן רוט: אנחנו מכירים את החוק.

קרן רוט: אין הגדרה של שעות וגילאים.

קרן רוט: אין כזאת הגדרה ולכן היא לא תעודכן.

קרן רוט: יש סיווג על פי תכנים.

קרן רוט: מעולם לא הוגדר איזה גיל הוא איזה שעה.

קרן רוט: אני חייבת לציין שיש משהו טיפה מיתמם בהנחה שבני נוער הולכים לישון בשעה מוקדמת כזאת או אחרת.

דני דנון: מה את מציעה?

דני דנון: אני חייב להגיד לך שאני לא מסכים איתך.

דני דנון: אנחנו מגבילים איך הפרסומת תיראה.

דני דנון: אם הבן שלי יישאר עד 10 בלילה והוא יראה פרסומת של בירה מכבי בלבד - - -

קרן רוט: אין ספק שזה שיפור אדיר לעומת מה שהיה.

דני דנון: מה את מציעה?

קרן רוט: אני מבקשת לחדד את לשון החוק.

כרמית פולק: להגדיר את שעות הצפייה שמוגדרות כשעות צפייה לילדים.

יוליה שמאלוב-ברקוביץ: לדעתי זה 10 בלילה.

דני דנון: הרשות השנייה נמצאים איתנו.

דני דנון: יש לכם סטטיסטיקה לגבי שעות הצפייה של ילדים ובני נוער?

עידית צ'רנוביץ: אני סמנכ"ל רדיו ברשות השנייה.

עידית צ'רנוביץ: עשינו מספר שימועים בכל נושא האלכוהול והחקיקה.

עידית צ'רנוביץ: לגבי שעות הצפייה, בדקנו ומצאנו שבשעות הבוקר זה משעה 09:00 עד 14:00.

עידית צ'רנוביץ: צריך להגיד שזה גם דינאמי ומשתנה.

עידית צ'רנוביץ: בשעות האלה אין צפייה של ילדים ושם אפשר לפרסם.

יוליה שמאלוב-ברקוביץ: אבל יש חופשות.

דני דנון: אני לא רוצה לפתוח את זה לדיון.

דני דנון: אנחנו נקבע את זה בתקנות ששר התקשורת יקבע ב התייעצות עם שר הבריאות.

עידית צ'רנוביץ: אם אפשר, בהתייעצות עם מועצת הרשות השנייה.

דני דנון: שר התקשורת יחליט מה הוא עושה בבית שלו.

עידית צ'רנוביץ: בגלל שאנחנו אלה שבודקים את שעות הצפייה של הפריים, זה גם דבר מקובל - - -

דני דנון: אין בעיה.

דני דנון: תקנות שיקבע שר התקשורת עם התייעצות איתכם ועם משר הבריאות.

צביקה גולדשטיין: אני רוצה להתייחס לסעיף 5(ב).

צביקה גולדשטיין: אני חוזר למה שאמרתי קודם.

צביקה גולדשטיין: סעיף 5(ב), למשל אומר: "לא ישדר בעל זיכיון פרסומת שמרמזת באופן מטעה כי שתיית משקה תורמת להצלחה או לאיכות חיים".

צביקה גולדשטיין: אנחנו מקבלים את זה כמובן אבל מצד שני, ברגע שקיבלנו את סעיף 3(א) אז הסעיף הזה מיותר מפני שסעיף 3 מאפשר רק לסמן בקבוק.

צביקה גולדשטיין: בכל מקרה אי-אפשר להביע דבר מעבר לסימון הבקבוק.

יוליה שמאלוב-ברקוביץ: למה זה מפריע לך.

צביקה גולדשטיין: התנגדנו לסעיף 3(א) ואני מסביר מדוע.

צביקה גולדשטיין: אנחנו מסבירים שיש פה סעיפים מקבילים אבל סעיף 3(א) מייתר את שאר הסעיפים.

קרן רוט: אפרופו יצירתיות של משרד הפרסום, הקריאטיביות יכולה למצוא את הדרך גם לגבי מה שכן מותר.

קרן רוט: אם תימצא הדרך הקריאטיבית של אותו משרד פרסום לרמוז לחיים טובים רק באמצעות אותם סימני משקה, מה זה מפריע?

צביקה גולדשטיין: אני מתנגד לסעיף 3(א) ולכן אמרתי את הדברים האלה.

רוני גמזו: אבל סעיף 3 עבר.

דני דנון: יש פה בקשה להוריד את סעיף 5(ב).

יוליה שמאלוב-ברקוביץ: לא צריך.

דני דנון: מבחינה משפטית אתה צודק.

דני דנון: מבחינת רוח החוק יש פה אמירה.

דני דנון: חברת הכנסת ברקוביץ, מה עמדתך בנושא?

יוליה שמאלוב-ברקוביץ: שאין צורך להוריד את זה, שיישאר.

יוליה שמאלוב-ברקוביץ: הנייר סובל הכול.

דני דנון: זה נלקח גם מחקיקה במדינות אירופה וזה לא משנה את המהות.

דני דנון: את סעיף 5(ג) צריך להוריד.

אלקנה אפרתי: מאחר ואנחנו נכנסים בקרוב למשטר של רישיונות בשוק הטלוויזיה, אז בסעיף א' "בעל זיכיון או רישיון".

עידית צ'רנוביץ: לגבי הרדיו זה נשאר "בעל זיכיון".

אלקנה אפרתי: בעל זיכיון או רישיון, לפי העניין.

דני דנון: תקריא את הסעיף המתוקן.

אלקנה אפרתי: "הגבלת הפרסומת באמצעי מדיה 5.

אלקנה אפרתי: (א) בעל זיכיון או רישיון או בעל אמצעי תקשורת אחר לא ישדר תשדיר פרסומת למשקה משכר בתכנית המיועדת או המופנית לילדים, או המשודרת בשעות הצפייה לילדים.

אלקנה אפרתי: (ב) לא ישדר בעל זיכיון או בעל אמצעי תקשורת אחר תשדיר פרסומת המציג שתייה בלתי מבוקרת של משקה משכר או הטוען או מרמז באופן מטעה, כי שתיית משקה משכר תורמת להצלחה או לאיכות החיים".

אלקנה אפרתי: הוועדה הציעה למחוק את סעיף ג'.

דני דנון: מה עם נושא התקנות?

אלקנה אפרתי: אנחנו נוסיף: "שר התקשורת בהתייעצות עם שר הבריאות ועם מועצת הרשות השנייה יקבע הוראות לעניין סעיף זה".

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר כפי שהוקרא.

כרמית פולק: במקום המילה "ילדים" צריך לבוא "קטינים".

כרמית פולק: זאת הגדרה משפטית יותר מדויקת.

אלקנה אפרתי: בחוק הסיווג ההתייחסות היא לילדים שהם בגיל 12 ומטה.

אלקנה אפרתי: קטינים זה גיל 18 ומטה.

אלקנה אפרתי: את העניין הזה צריך לקחת בחשבון.

אלקנה אפרתי: יכול להיות שזה מאוד מרחיב.

אלקנה אפרתי: צריך לשאול גם את הרשות השנייה בעניין הזה.

אלקנה אפרתי: זה מאוד מרחיב את השעות.

כרמית פולק: מצד אחד הוא מרחיב אבל מצד שני הוא משקף את רוח החוק.

אלקנה אפרתי: אני רק הצגתי את ההבדל בפני חברי הוועדה, שידעו שההבדל הוא בין גיל 12 לגיל 18.

יאיר גלר: עיקר הצריכה זה גילאי 12 עד 18 ולא עד 12.

יאיר גלר: אנחנו רוצים לכוון יותר לקטינים מאשר לילדים.

יאיר גלר: המילה "קטינים" היא הרבה יותר מדויקת.

דני דנון: אתם מבקשים לשנות לקטינים.

דני דנון: אנחנו מצביעים מחדש על הסעיף.

אלקנה אפרתי: לא צריך להצביע מחדש.

אלקנה אפרתי: נחליף את המקום שמופיע בו "ילדים" ב"קטינים".

דני דנון: מי בעד?

דני דנון: מי נגד?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

דני דנון: עוברים לסעיף 6.

אלקנה אפרתי: "חובת הכללת אזהרה בפרסום "6.

אלקנה אפרתי: לא יעשה אדם פרסומת למשקה משכר בכל דבר דפוס אלא אם כלולה בה, בשורה האחרונה ובמסגרת, אזהרה לפי הנוסח שבסעיף 8.

אלקנה אפרתי: האזהרה תהיה בשפה שבה נתפרסם העיתון או דבר הדפוס האחר ובאותיות ברורות שגודלן המזערי 12 נקודות דפוס שחור.

אלקנה אפרתי: "

דני דנון: הערות?

כרמית פולק: אני שואלת שוב, מה זה "כל דבר דפוס".

כרמית פולק: השאלה האם זה גם שלטי חוצות, נייחים, ניידים וכדומה?

כרמית פולק: האם זה רק עיתון?

כרמית פולק: ההגדרה הזאת חשובה כדי שידעו איפה הם מחויבים ואיפה לא.

דני דנון: יש לך הצעה?

כרמית פולק: להגדיר בסעיף ההגדרות או איפה שצריך מה זה כל דבר דפוס.

שירלי אביבי: אמרנו שהיועץ המשפטי יבחן את ההגדרה של כל דבר דפוס.

כרמית פולק: יבחן אותה ביחס לסעיף אחר.

כרמית פולק: לי זה חשוב ביחס לכל החוק.

כרמית פולק: צריך שההסדרה תהיה גם בשלטי חוצות.

אלקנה אפרתי: הדברים האלה הם לשיקולם של חברי הכנסת.

אלקנה אפרתי: כל פרסום שהוא, משמעותו, כל פרסום שהוא, בדפוס, שלא בדפוס, בטלוויזיה ובכל דבר.

יאיר גלר: אפשר לומר "בכל פרסום שהוא".

יאיר גלר: אז אתה שם את האזהרה הזאת בכל מקום.

דני דנון: איך באה לידי ביטוי האזהרה ברדיו לגבי סיגריות?

רוני גמזו: זה אסור.

רוני גמזו: חוק השיווק והפרסום למוצרי טבק אוסר את זה.

נועם ריזי: מה לגבי תפריטים?

נועם ריזי: דף המלצת יין היום.

נועם ריזי: כאיגוד המסעדות אנחנו לא פונים לצעירים ולקטינים.

נועם ריזי: זה לא הקהל שלנו, אנחנו לא מכוונים לשם.

נועם ריזי: אנחנו חייבים להגיש רק למי שהוא מעל לגיל 18.

נועם ריזי: אני מפחד שיבוא פקח – חייבים להחריג אותנו בנושא הזה.

דני דנון: איך מגדירים "דבר דפוס"?

אלקנה אפרתי: הדבר הזה דורש בחינה מאחר ועלו פה הרבה אפשרויות לגבי דבר דפוס.

אלקנה אפרתי: לא בדקנו בדיוק את ההגדרה של זה.

אלקנה אפרתי: זה דבר שכן צריך לבוא להכרעת חברי הוועדה.

אלקנה אפרתי: אי-אפשר להסמיך את הייעוץ המשפטי להגדיר הגדרה מהותית.

דני דנון: מה האפשרויות העומדות בפנינו?

יאיר גלר: הצעתנו היא "בכל פרסום".

נועם ריזי: גם תפריט יין?

דני דנון: אבל אם יש תפריט למסעדה ויש פה פרסום ליין, אתה רוצה שהוא ירשום אזהרה גם על התפריט שלו?

דני דנון: אנחנו מדברים על שלטי חוצות.

נועם ריזי: אנחנו מדברים על בתוך העסק.

אלקנה אפרתי: יש אפשרות לפרט איפה זה יחול.

יאיר גלר: לא תצא מזה.

נועם ריזי: אני חושב שרק אנחנו בעייתיים.

נועם ריזי: אנחנו לא פונים החוצה.

נועם ריזי: אם יש לי גג של מסעדה אני לא אשים עליו שלט, אבל תיתנו לפרסם בתוך בית העסק דף עם המלצה.

דני דנון: אתם רוצים שהוא ישים את האזהרה גם על התפריט שלו?

שמאי גולן: אני חושב שכן.

נועם ריזי: זה לא ישים.

נועם ריזי: זה להחליף מאות אלפי תפריטים לכל המסעדות.

דני דנון: יש לך הצעה לנוסח?

נועם ריזי: אני לא שם את התפריט ברחוב והוא לא פונה לילדים.

נועם ריזי: קראנו את ההגדרה של החוק ואנחנו בכלל לא בתמונה הזאת.

דני דנון: כרגע אנחנו כותבים "כל דבר דפוס לרבות פרסום בעיתונים, מגזינים, שלטי חוצות, פרסומים אחרים".

דני דנון: אנחנו כן מקבלים את הערתך.

דני דנון: לקראת קריאה שנייה ושלישית סעיף שייתן לכם את האפשרות שנוכל לחיות אותו.

דני דנון: כרגע אנחנו כותבים: "לרבות עיתונים, מגזינים, שלטי חוצות ועוד".

דני דנון: אנחנו נקבל ממך את ההערה לקראת קריאה שנייה ושלישית כדי שנוכל לעשות את ההתאמה המתבקשת לעניין הזה.

ישראל איבצן: אני מיקבי כרמל.

ישראל איבצן: מכיוון שלא הגענו לנושא היין ועדיין לא הוחלט אם הוא יוחרג או לא, בנושא היין אנחנו בכלל לא מסכימים לתוספת שאתם מבקשים.

ישראל איבצן: אף אחד לא הוכיח עד היום שיין אכן מזיק לבריאות.

ישראל איבצן: ההיפך מזה הוא הנכון.

ישראל איבצן: לכן אני רוצה שיירשם בפרוטוקול שאנחנו מתנגדים בכלל לסימון היין כמסוכן לבריאות, לנשים הרות ולילודים בני יום.

דני דנון: זה לא רלוונטי לסעיף.

דני דנון: אתה לא היית בדיונים הקודמים.

אלקנה אפרתי: בסעיף 8, שעוסק בלשון האזהרה, מדובר על צריכה מופרזת של אלכוהול.

אלקנה אפרתי: האם גם לנוסח הזה אתם מתנגדים?

ישראל איבצן: כן.

דני דנון: הערתך נרשמה.

דני דנון: אנחנו מצביעים על סעיף 6 עם ההערות שהתווספו.

דני דנון: אלקנה, תקרא את הסעיף.

אלקנה אפרתי: "חובת הכללת אזהרה בפרסום "6.

אלקנה אפרתי: לא יעשה אדם פרסומת למשקה משכר בכל דבר דפוס, לרבות פרסום במגזינים, עיתונים ושלטי חוצות אלא אם כלולה בה, בשורה האחרונה ובמסגרת, אזהרה לפי הנוסח שבסעיף 8.

אלקנה אפרתי: האזהרה תהיה בשפה שבה נתפרסם העיתון או דבר הדפוס האחר ובאותיות ברורות שגודלן המזערי 12 נקודות דפוס שחור.

אלקנה אפרתי: "

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף אושר.

דני דנון: אנחנו עוברים לסעיף 7.

אלקנה אפרתי: "איסור מתן מתנות 7.

אלקנה אפרתי: (א) לא ישווק אדם לצרכן ולא יפיץ לצרכן משקה משכר אליו נלווים פרס, מתנה או זכות להשתתפות בהגרלת פרסים או בתחרות.

אלקנה אפרתי: לא יפיץ אדם לצרכן משקה משכר ללא תמורה.

אלקנה אפרתי: " אעיר ביחס לפסקה א'.

אלקנה אפרתי: כתוב "לא יפיץ לצרכן".

אלקנה אפרתי: אני לא בטוח שהוא נצרך, הוא גם לא ברור.

אלקנה אפרתי: "לא ישווק אדם לצרכן משקה משכר", אני חושב שזה בהחלט מקיף את התכלית שאליה מכוון הסעיף.

דני דנון: הערות?

סער פאוקר: אני מהתאחדות העיקרים.

סער פאוקר: לגבי סעיף 7ב.

סער פאוקר: אנחנו בהתאחדות קיבלנו לפני שבוע פניות ממספר עמותות שעוסקות בחלוקת יין לפסח לנזקקים.

סער פאוקר: לכאורה, לפי הסעיף הזה, זה אמור להיות אסור.

סער פאוקר: מה קורה עם חלוקת בקבוקי יין לפסח לנזקקים?

אלקנה אפרתי: זה מתחבר.

אלקנה אפרתי: הנושא של ההפצה הוא לא ברור.

דני דנון: אפשר לכתוב "לא ישווק".

דני דנון: אנחנו רוצים למנוע את הפרסום ואת השיווק.

נועם ריזי: אין לנו בעיה עם 7א אבל סעיף 7ב הוא מאוד לא ישים.

נועם ריזי: שוב, אנחנו פונים רק לאורחי המסעדה.

נועם ריזי: מה קורה אם בסוף הארוחה אנחנו נותנים טיפה יין קינוח?

דני דנון: אני אומר "לא ישווק".

דני דנון: הרעיון שלא יעשו מבצעים ויחלקו כל מיני בקבוקים.

כרמית פולק: באמת יש פה עיתון שמפרסם: "טעימות חינם כל יום, כל היום ליום שכולו אלכוהול".

כרמית פולק: אני חושבת שלזה מתכוון הסעיף.

כרמית פולק: זה מ"ידיעות אחרונות".

דני דנון: לגבי סעיף 7 אנחנו משנים את סעיף ב' ל"לא ישווק" במקום "לא יפיץ".

סער פאוקר: הגדרת השיווק היא מאוד רחבה.

סער פאוקר: ההגדרה בסעיף ההגדרות: "שיווק, מכירה, אספקה או יבוא של משקה משכר".

סער פאוקר: לכאורה, מבצעים לפני פסח זה גם אספקה.

דני דנון: המילה "שיווק" ברורה.

דני דנון: אם אתה נותן עכשיו תרומות, זה לא שיווק.

סער פאוקר: אז צריך להחריג את זה כי ההגדרה של שיווק בסעיף 1 היא מאוד רחבה והיא כוללת גם אספקה.

אלקנה אפרתי: נכון, יש את המילה "אספקה".

שירלי אביבי: אם מדברים על "לשווק" זה מתקשר גם לעניין מכירה ויבוא.

שירלי אביבי: לפעמים יש מבצעים שעושים יצרנים.

שירלי אביבי: אתה קונה 10 קרטונים של בירה מסוימת ואתה מקבל את הקרטון ה-11 חינם.

שירלי אביבי: זה גם אומר שאי-אפשר לעשות את זה יותר?

שירלי אביבי: אנחנו לעניין מדיניות מיסוי ואיך אנחנו מחשבים מחיר מכירה וכל מיני דברים כאלה?

שירלי אביבי: אנחנו צריכים לדעת אם זה כולל.

רוני גמזו: משרד הבריאות יצטרך לאכוף את כל הדברים האלה אז כל דבר שאתם תגידו כאן:

רוני גמזו: בואו נקל כי יש כמה דברים נדירים.

רוני גמזו: יין לפני פסח זה דבר נדיר, זה לא דרך המלך.

סער פאוקר: זה נפוץ מאוד.

סער פאוקר: אנחנו קיבלנו פניות.

רוני גמזו: דווקא שם אנחנו לא נעשה לכם בעיות.

שירלי אביבי: גם אנחנו מדיניות אוכפת ולכן אנחנו צריכים שהדברים יהיו ברורים כדי לדעת איך אנחנו גובים מיסים.

שירלי אביבי: על בירה ועל משקאות משכרים יש מיסי קנייה.

שירלי אביבי: לכן ההגדרה של "ישווק", שזה כולל גם מכירה וגם יבוא, אנחנו צריכים לדעת אם לגבות על זה מס קנייה או לא.

אלקנה אפרתי: מה המדיניות שלכם ביחס למוצרים אחרים שאדם קונה 2 ומקבל 1 חינם.

שירלי אביבי: יש הגדרות בחוק.

שירלי אביבי: בייצור מקומי זה שונה מיבוא.

שירלי אביבי: ההגדרה צריכה לכלול חלק מההגדרות אצלנו, אם מותר לנו להתייחס אליהן או לא.

שירלי אביבי: לכן אני צריכה לדעת אם ההגדרה היא "לשווק" או "יפיץ".

שירלי אביבי: אולי אפשר אחר-כך להגיב לעניין הזה.

דני דנון: נכתוב עכשיו "לא ישווק".

דני דנון: לקראת קריאה שנייה ושלישית נשמח לקבל הערות.

דני דנון: הכוונה שלנו ברורה, הכוונה לא לחלוקת מתנות.

אלקנה אפרתי: ביחס לעמותות צריך לבדוק יותר לעומק.

אלקנה אפרתי: אנחנו מדברים כאן על צרכן.

סער פאוקר: מי שצורך יין הוא צרכן.

אלקנה אפרתי: יכול להיות.

אלקנה אפרתי: זה נושא שלא בדקנו מראש.

אלקנה אפרתי: אולי צריך להפנות לחוק הגנת הצרכן.

אלקנה אפרתי: אני אומר זאת בכפוף לבדיקה, כדי לראות האם זה בכל זאת פותר את העניין הזה כאשר האדם הוא לא קונה במובן המקובל.

צחי דותן: אני מנכ"ל מועצת גפן היין.

צחי דותן: בענף היין עושים טעימות של יין בביקורים ביקבים גם בארץ וגם בעולם.

צחי דותן: פה מדובר על הצרכן.

צחי דותן: בעצם זה חלק מקידום המכירות שלנו.

צחי דותן: אם אתם טוענים שזה ייאסר אנחנו בבעיה.

דני דנון: זאת לא לשון החוק.

צחי דותן: לא לפי סעיף ב'.

דני דנון: נכתוב "לא ישווק בשיווק מסחרי של משקה משכר ללא תמורה".

דני דנון: זאת הכוונה שלנו.

דני דנון: אם יש לכם עוד הערות, אשמח לקבלן לקראת קריאה שנייה ושלישית.

דני דנון: אנחנו בהחלט לא רוצים לאסור את הטעימות בענף היין.

אלקנה אפרתי: אני חוזר ומקריא את סעיף 7א.

אלקנה אפרתי: "איסור מתן מתנות 7.

אלקנה אפרתי: (א) לא ישווק אדם לצרכן משקה משכר אליו נלווים פרס, מתנה או זכות להשתתפות בהגרלת פרסים או בתחרות.

אלקנה אפרתי: לא ישווק א דם שיווק מסחרי של משקה משכר ללא תמורה.

אלקנה אפרתי: "

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

דני דנון: עוברים לסעיף 8.

אלקנה אפרתי: "לשון האזהרה .

אלקנה אפרתי: לא ישווק אדם משקה משכר במיכל, אלא אם מודפסת או מודבקת על פני העטיפה אזהרה באותיות דפוס שנוסחה הוא "צריכה מופרזת של אלכוהול מסכנת חיים ומזיקה לבריאות".

אלקנה אפרתי: האזהרה תהיה בעברית ובאותיות פרנקריהל 8 נקודות דפוס שחור ברורות וקריאות.

אלקנה אפרתי: המילה "אזהרה" תודגש על-ידי קו מתחתיה.

אלקנה אפרתי: " הייעוץ המשפטי של הוועדה מבקש להוסיף לסעיף הזה תוספת ולפיה: "השר רשאי לשנות, באישור ועדת הכלכלה של הכנסת, את נוסח האזהרה".

אלקנה אפרתי: זה כדי לא ליצור איזה קיבוע.

רוני גמזו: לשנות או להוסיף.

אלקנה אפרתי: לשנות או להוסיף, כמובן.

קריאה: כרגע זה הנוסח המוסכם גם על-ידי משרד הבריאות?

דני דנון: כן.

דני דנון: הערות לסעיף 8.

מרינה אוסטפלד: אני ממשרד הבריאות.

מרינה אוסטפלד: מכיוון שזה מאוד דומה למה שעבר כרגע לפי חוק רישוי העסקים (הוראת שעה), שבעצם על משרד הבריאות הוטלה סמכות להתקין תקנות שכבר עברו ואושרו על ידי הוועדה של הכנסת לעניין שלטי אזהרה בבית הממכר, אנחנו מבקשים גם פה לתת לנו את האפשרות והגמישות להתקין ולעבוד על נוסח התקנות.

מרינה אוסטפלד: יש לזה מחלקות מקצועיות.

מרינה אוסטפלד: לא לקבוע את הנוסח פה, אלא בדיוק כפי שזה נעשה.

מרינה אוסטפלד: התקנות עברו כבר, זה נעשה מאוד מהר.

מרינה אוסטפלד: אני חושבת שזאת הדרך הנכונה לעשות את זה.

דני דנון: אני חולק עלייך.

דני דנון: אנחנו רוצים שתהיה פה אמירה פוזיטיבית אבל אנחנו ניתן לכם אפשרות לתקן בכל רגע שתרצו.

דני דנון: מי הסמכות כרגע?

רוני גמזו: שר הבריאות.

רוני גמזו: אין שום בעיה לסיים את הסעיף ב"השר יתקין תקנות להחלת סעיף זה".

רוני גמזו: זה נותן גם את האמירה בתוך הסעיף וגם תקנות.

מרינה אוסטפלד: בסדר.

דני דנון: מצוין.

דני דנון: הערות לסעיף 8 עם התוספת?

אלקנה אפרתי: אני רק חוזר.

אלקנה אפרתי: הוספתי: "השר רשאי להוסיף או לשנות את נוסח האזהרה באישור ועדת הכלכלה של הכנסת".

אלקנה אפרתי: כרגע זה הנוסח.

דני דנון: מי בעד סעיף 8?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

קריאה: האם תחולתו של הסעיף היא מיידית?

דני דנון: החוק הוא בשלבים ראשונים.

דני דנון: יהיה זמן היערכות סביר.

דני דנון: לקראת הסוף אבקש להוסיף סעיף תחילה.

אלקנה אפרתי: שוב, על פי החלטת הוועדה.

דני דנון: תחשבו כבר על רעיון.

אלקנה אפרתי: "9.

אלקנה אפרתי: לעניין חוק זה, דין המדינה כדין כל אדם.

אלקנה אפרתי: "

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

אלקנה אפרתי: "10.

אלקנה אפרתי: (א) העובר על הוראות חוק זה, דינו – (1) ביחיד – קנס כאמור בסעיף 61(א)(3) לחוק העונשין, התשל"ז-1977; (2) בחבר בני אדם – קנס כאמור בסעיף 61(א)(4) לחוק העונשין.

אלקנה אפרתי: " שתי הערות לעניין זה.

אלקנה אפרתי: אנחנו לא נוהגים בחקיקה לכתוב הוראה כללית "העובר על הוראות חוק זה".

אלקנה אפרתי: נדרש כאן פירוט שתקבע הוועדה ביחס להוראות המדויקות.

אלקנה אפרתי: בנוסף, החוק, כפי שהוקרא עד עתה וכפי שהוצבע עד עתה, יש בו כל מיני סוגים של עבירות, עבירות של פרסום, עבירות של נושא האזהרה.

אלקנה אפרתי: גם על זה הוועדה צריכה לתת את דעתה, לפרט את העניין הזה.

אלקנה אפרתי: בהקשר הזה נשמח לשמוע את עמדת משרד המשפטים, ככל שיש להם.

דני דנון: הערות לסעיף.

יוליה שמאלוב-ברקוביץ: מה זה "בחבר בני אדם".

דני דנון: נציג משטרת ישראל.

קובי עזרא: אני מהלשכה המשפטית של המשטרה.

קובי עזרא: אמר פה מנכ"ל משרד הבריאות וגם החוק אומר זאת במפורש מי שיאכוף זה משרד הבריאות.

קובי עזרא: ברגע שאנחנו מפנים כאן לקנסות לפי חוק העונשין, וזה מתחבר גם לסעיף הבא שנקרא לגבי אישום, מי הגוף שיטיל את הקנס?

קובי עזרא: מי הגוף שיאשים?

קובי עזרא: האם המשטרה תחקור?

קובי עזרא: העמדה שלנו היא שמשרד הבריאות יצטרך לעשות את זה ולא המשטרה.

קובי עזרא: אנחנו מציעים להפוך את זה לעבירה מנהלית לפי חוק עבירות מנהליות.

קובי עזרא: הקנס יוטל לפי חוק העברות המנהליות ואנחנו לא נידרש בכלל לסוגיות הזאת.

קובי עזרא: העמדה של המשטרה היא שהמשטרה לא חוקרת.

קובי עזרא: זה לא משהו שהמשטרה מתמחה בו וזה באוריינטציה של משרד הבריאות.

יאיר גלר: תוקם משטרת הבריאות.

רוני גמזו: בוא נקים משטרה.

רוני גמזו: בוא נקים משטרה במשרד הבריאות.

רוני גמזו: באמת, הלכתם רחוק.

רוני גמזו: זה חלק מהסמכויות והשירות שמשטרת ישראל צריכה לתת למדינת ישראל.

רוני גמזו: מה קרה פה?

יוליה שמאלוב-ברקוביץ: אדוני המנכ"ל, הרעיון להפוך את זה לעבירה מנהלית זה דבר מאוד נכון.

יוליה שמאלוב-ברקוביץ: אני יודעת שבמשרד התחבורה כל עבירה תעבורתית הופכת ישר לעבירה פלילית ולכן אין שיניים למשרד התחבורה לעשות משהו עם כאלה שעברו על החוק.

יוליה שמאלוב-ברקוביץ: לכן, לדעתי, בשלב הראשון זה צריך להיות מנהלי.

יוליה שמאלוב-ברקוביץ: אם אתה רואה שאתה צריך לערב בזה את המשטרה – אני חושבת ש עדיף שהכוח יהיה אצלך, מבחינת קנסות, מבחינת משהו שאתה יכול להשתמש בזה.

רוני גמזו: אולי משרד המשפטים יסביר.

טלי שטיין: באמת לעניין כל הפרק הזה, אנחנו צריכים לקבל את העמדה של המחלקה הפלילית שלנו.

טלי שטיין: עדיין אי-אפשר היה לקבל אותה כי הוראות החוק לא היו מלאות.

טלי שטיין: ברגע שיהיה לנו נוסח כלשהו, הם יכולים לעבור אחר-כך על ההוראות הפליליות.

טלי שטיין: אי-אפשר היה לעשות את זה לפני כן.

רוני גמזו: אין למשרד הבריאות יחידה כזאת ואין דבר כזה.

רוני גמזו: אין אנשים שמסתובבים בשטח.

רוני גמזו: אין דרך שכזאת, אין לנו משטרה.

קובי עזרא: יש לכם פקחים, אדוני.

רוני גמזו: איזה פקחים?

רוני גמזו: של מי?

רוני גמזו: אין פקחים של משרד הבריאות, אתה לא יודע על מה אתה מדברים.

קובי עזרא: תסתכל בחוק, זה מה שהחוק קובע.

רוני גמזו: אני לא יודע איפה הוא קובע שיש פקחים.

קובי עזרא: בסעיף 13.

רוני גמזו: כשנגיע לסעיף 13 נדבר עליו.

קובי עזרא: אדוני, זה הכול באותו הקשר.

קובי עזרא: אנחנו לא יכול להגיע ואז לחזור אחורה.

קובי עזרא: גם חוק הטבק, שהחוק הזה נסמך עליו, הוא מופיע בתוספת הראשונה הוא מופיע בחוק העבירות המנהליות.

קובי עזרא: אני חושב שזאת הדרך הנכונה.

קובי עזרא: לא ניתן להטיל על המשטרה – המשטרה מבצעת, אבל האם המשטרה אמורה לאכוף עבירות מהסוג הזה שאנחנו מדברים עליו או שהיא צריכה להפנות את רוב המשאבים שלה לעבירות מסוג אחר?

קובי עזרא: אני חושב שזה חוק באוריינטציה של משרד הבריאות.

קובי עזרא: כפי שאדוני אמור, אתם תאכפו אותו ואין שום מקום להטיל את זה לפתחה של המשטרה, בטח ללא תוספת תקנים ועלות ומשאבים.

קובי עזרא: זה מאוד ברור.

רוני גמזו: תיקח בחשבון שתוספת תקנים אין לאף אחד.

רוני גמזו: אם אתה רוצה לשמור על החוק, תוספת של תקנים אין לאף אחד.

רוני גמזו: אתה לוקח את זה למישור אחר לחלוטין.

דני דנון: כרגע אנחנו דבקים בלשון החוק.

דני דנון: לקראת קריאה שנייה אנחנו נשקול אכיפה מנהלית.

דני דנון: זה דבר לא פשוט.

דני דנון: תביאו הצעה רצינית ונבדוק את זה.

דני דנון: כרגע זה בעייתי להפוך את זה לעבירה מנהלית.

דני דנון: תקריא את סעיף ג'.

אלקנה אפרתי: "(ג) חובת ההוכחה בעניין סדרת הייצור היא על היצרן וביחידת היבוא – על היבואן; לעניין סעיף זה, "סדרת ייצור" – משקאות אלכוהוליים בעלי שם מסחרי אחד ארוזים בארגז אחד.

אלקנה אפרתי: " זאת הגדרה מעט שונה ממה שמופיע בחוק הגבלת הפרסומת והשיווק של מוצרי טבק.

אלקנה אפרתי: נשמח לשמוע אם יש עמדות של גופים שנמצאים כאן, הבהרה לגבי סדרת הייצור ויחידת היבוא.

שירלי אביבי: אני חושבת שהסעיף הזה הוא בעייתי מבחינתנו כי אין לנו הגדרות מה זאת יחידת יבוא ואנחנו לא יכולים לאכוף דברים כאלה.

שירלי אביבי: אני חושבת שהסעיף הזה הוא מיותר ואפשר להעביר אותו לסעיף 12 ולכתוב: "חובת ההוכחה תהיה על היצרן או על היבואן לפי העניין" ולא להיכנס להגדרה מה זאת סדרת יצור.

שירלי אביבי: מבחינתנו זה מאוד בעייתי.

דני דנון: קיבלנו את הערתך.

אלקנה אפרתי: אני חוזר רק למה שהוער בהתחלה לנושא שיש צורך ביתר פירוט ביחס להוראה העונשית, גם כחלק מתפישה שצריך להיות ברור.

אלקנה אפרתי: אדם שעובר על החוק, צריך להיות ברור ביחס למה העבירה מוגדרת.

דני דנון: מחקנו את סעיף ג'.

דני דנון: תקריא את הסעיף המתוקן.

אלקנה אפרתי: "10.

אלקנה אפרתי: (א) העובר על הוראות חוק זה, דינו – (1) ביחיד – קנס כאמור בסעיף 61(א)(3) לחוק העונשין, התשל"ז-1977; (2) בחבר בני אדם – קנס כאמור בסעיף 61(א)(4) לחוק העונשין.

אלקנה אפרתי: "

דני דנון: תודה.

דני דנון: מי בעד?

דני דנון: מי נגד?

דני דנון: מי נמנע.

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

אלקנה אפרתי: "אחריות פרסומאי ובעל אמצעי הפרסום 11.

אלקנה אפרתי: בעבירה לפי סעיפים 2 עד 7 ייאשמו גם – (1) מי שהביא את הפרסומת או את הפרסומת לשם מסחרי וגרם בכך לפרסומה; (2) מי שקיבל את הפרסומת או הפרסומת לשם מסחרי לפרסום ופרסם אותה.

אלקנה אפרתי: "

דני דנון: הערות?

קובי עזרא: מי יהיה הגוף המאשים?

דני דנון: מדינת ישראל.

קובי עזרא: גם משרד הבריאות הוא חלק ממדינת ישראל.

קובי עזרא: השאלה מי יהיה הגוף שיאשים, הפרקליטות?

קובי עזרא: משרד המשפטים?

רוני גמזו: בחוק העונשין הגוף המאשים הוא ידוע.

קובי עזרא: לא בהכרח, יש גופים שונים שמאשימים.

דני דנון: אם משרד פרסום יחליט עכשיו לעשות מה שהוא רוצה ולעשות קמפיין בניגוד לחוק, צריך להגיש נגדו כתב אישום ולהעמיד אותו לדין.

אלקנה אפרתי: השאלה הזאת רלוונטית לסעיף 10.

קובי עזרא: אני חוזר על ההערה הקודמת שלי, אדוני.

קובי עזרא: אם אנחנו מכוונים את זה לטיפול של המשטרה, לטיפול של גוף אחר, לטיפול של הפרקליטות, זה משהו שצריך להסדיר אותו במפורש.

יוליה שמאלוב-ברקוביץ: אני לא מבינה את השאלה שלך.

דני דנון: אני מחזיר אותך להערה הקודמת שלי.

דני דנון: כרגע אנחנו מאשרים את זה בנוסח הזה.

דני דנון: אם יש לכם הצעה פוזיטיבית לנושא הזה, נשמח לקבל אותה לקראת קריאה שנייה ושלישית.

דני דנון: אם יש לך הצעה פוזיטיבית איך לתפעל את זה, נשמח לפרט את זה ללשון החוק.

אלקנה אפרתי: לעניין הזה אני אזכיר מה שנאמר בישיבה הקודמת.

אלקנה אפרתי: החוק עבר ועדת שרים ודובר על תיאום.

אלקנה אפרתי: חלק מהתיאום הוא תיאום בין משרדי הממשלה.

אלקנה אפרתי: אני מבין שכאן זה קצת יותר מורכב ויש הרבה גופים שדורשים תיאום אבל בסך הכול לא חברי הכנסת יכולים לדאוג לכל התיאומים.

קובי עזרא: בוודאי, אבל צריך להיות מודעים לזה.

קובי עזרא: אני לא רואה פה נציגות של הפרקליטות ושל משרד המשפטים.

אלקנה אפרתי: משרד המשפטים נמצא פה.

קובי עזרא: הפרקליטות צריכה לדעת מזה.

קובי עזרא: אי-אפשר להתעלם מזה.

קובי עזרא: צריך להביא את זה בפני הגורמים הרלוונטיים ולהחליט.

קובי עזרא: צריך גם לתקצב בהתאם, משטרה או כל גוף אחר שיצטרכו לטפל בזה.

רעיה שטנר: אני רוצה לתקן את אלקנה לגבי מה שהתקבל בוועדת השרים.

רעיה שטנר: זה לא בתיאום אלא בהסכמה עם המשרדים האחרים.

רעיה שטנר: אני אומרת את זה גם לגבי ההערה של המשטרה.

רעיה שטנר: גם בדיונים המוקדמים ותמיד אמרנו שהאכיפה צריכה להיות על-ידי פקחים של משרד הבריאות.

דני דנון: אבל יש אכיפה ויש אכיפה.

דני דנון: אם יש משרד פרסום שחרג לחלוטין, אני חושב שלא הגיוני שמשרד הבריאות יגיש כתב אישום נגד אותו משרד פרסום שחרג מכל לשון החוק.

דני דנון: מצד שני, יכול להיות שמדובר בבית עסק.

דני דנון: אנחנו לא ניכנס לזה כרגע.

דני דנון: נשמח לקבל הצעות שלכם לגבי היישום לקראת השנייה והשלישית.

אלקנה אפרתי: חשוב להדגיש, זה גם נאמר על-ידי היועצת המשפטית לוועדה בדיון הקודם.

אלקנה אפרתי: ככל שאין הסכמה בין משרדי הממשלה, המשמעות היא לא שחברי הכנסת המציעים והכנסת צריכים לעצור הכול ולהמתין שתהיה הסכמה.

אלקנה אפרתי: היה פרק זמן די משמעותי, גם ביחס לישיבה הקודמת.

אלקנה אפרתי: לכנסת יש את הסוברניות להחליט בעניין הזה.

אלקנה אפרתי: כמובן שלממשלה יש את הכלים שלה ואת היכולת של השרים לבקש למשוך את זה, אבל בהיבט הזה חברי הכנסת לא יכולים לחכות שתהיה הסכמה.

קובי עזרא: אבל אם אתה קורא את סעיף 14, אז אנחנו יכולים פשוט לשבת ולא לפצות פה.

קובי עזרא: ברגע שכתוב בסעיף 14: "שר הבריאות ממונה על ביצוע חוק זה".

קובי עזרא: אז לא צריך פה תיאום ולא צריך הסכמה, זה כתוב במפורש.

קובי עזרא: אני חושב שצריך לברר את הדברים האלה ולא להשאיר אותם לויכוחים בהמשך.

דני דנון: אנחנו מצביעים על הסעיף בנוסח שהוקרא.

אלקנה אפרתי: "אחריות פרסומאי ובעל אמצעי הפרסום 11.

אלקנה אפרתי: בעבירה לפי סעיפים 2 עד 7 ייאשמו גם – (1) מי שהביא את הפרסומת או את הפרסומת לשם מסחרי וגרם בכך לפרסומה; (2) מי שקיבל את הפרסומת או הפרסומת לשם מסחרי לפרסום ופרסם אותה.

אלקנה אפרתי: "

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

אלקנה אפרתי: "חזקה 12.

אלקנה אפרתי: נעשתה פרסומת למשקה משכר או פרסומת לשם מסחרי רואים כאילו נעשתה בידי היצרן, ואם היה המוצר מיובא – היבואן, או נעשתה לפי הוראותיהם, כל עוד לא הוכח אחרת.

אלקנה אפרתי: " אני מוסיף גם את הצעת רשות המיסים: "על ידי היבואן או היצרן לפי העניין".

אלקנה אפרתי: איפה אתם רוצים להכניס את זה?

שירלי אביבי: ההצעה שלנו היא שחובת ההוכחה תהיה על היצרן או על היבואן לפי העניין.

אלקנה אפרתי: זה בסוף בסיפה.

דני דנון: אין עוד הערות לסעיף.

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

אלקנה אפרתי: 13.

אלקנה אפרתי: מי ששר הבריאות הסמיכו לכך בכתב, מבין עובדי משרדו, רשאי אם הוא משוכנע שהדבר דרוש כדי להבטיח את קיום הוראות סעיף 9, להיכנס לכל מקום ממכר, ייצור או החסנה של משקה אלכוהולי ולתפוס משקה משכר שעל מיכליו אין אזהרה; משקאות משכרים שנתפסו כאמור יוחזרו רק לאחר שבעליהם ידביקו עליהם אזהרה.

אלקנה אפרתי: "

רעיה שטנר: זה צריך להיות "משקה משכר" ולא "משקה אלכוהולי".

שירלי אביבי: כתוב כאן: "מי ששר הבריאות הסמיכו לכך בכתב".

שירלי אביבי: כלומר, שר הבריאות יסמיך את רשות המיסים לעשות - - -

דני דנון: מבין עובדי משרדו.

שירלי אביבי: גם אנחנו אחראים על האכיפה ביבוא וביצור המקומי.

אלקנה אפרתי: זאת לא הוראה בלעדית, זה לא שולל את הסמכות שלכם שקיימת מכוח החוק.

רוני גמזו: אני רוצה להאיר נקודה מסוימת.

רוני גמזו: אלכוהול לא מוגדר כמזון.

רוני גמזו: משרד הבריאות, בכל התהליך של יבוא מזון הוא אחראי.

רוני גמזו: הוא בודק את התוויות, הוא בודק את המוצרים.

רוני גמזו: הוא אחראי מכוח החוק על מזון.

רוני גמזו: על אלכוהול הוא לא אחראי.

רוני גמזו: אלכוהול, מכוח החוק, ורשות המיסים תאמר לכם את זה, האלכוהול מוחרג.

רוני גמזו: יש חוק האלכוהול, שהוא נמצא תחת אחריות משרד התמ"ת בהקשר הזה.

קריאה: רק בנושא היבוא.

רוני גמזו: רק בנושא היבוא, על זה אני מדבר.

רוני גמזו: לכן בנושא היבוא, מכיוון שהתמ"ת בכל מקרה בודק את ההתאמה של אותם המוצרים ביבוא.

רוני גמזו: הסמכות הזאת כאן והאחריות הזאת כאן, צריכה להיות מן הסתם על התמ"ת.

רוני גמזו: מרינה תגיד לכם איך צריך לסיים את הסעיף.

מרינה אוסטפלד: העמדה הזאת הוצגה על-ידי מספר פעמים.

מרינה אוסטפלד: אנחנו עומדים כרגע על עמדתנו שהסעיף הזה לא ישים מבחינתנו, מכיוון שהפקחים של משרד הבריאות הם מוחרגים מכוח חוק התקנים על-ידי התמ"ת.

מרינה אוסטפלד: זאת אומרת, סעיף 10 של חוק התקנים, שנותן לפקחי משרד הבריאות אפשרות לכאורה לאכוף את התקן כפי שהוא בעניין מוצרי מזון כאלה ואחרים, מחריג אותם באופן מפורש בכל מה שקשור לאלכוהול.

מרינה אוסטפלד: אין לנו שום דרך לבצע את הסעיף הזה כפי שהוא ואין לנו דרך לאכוף אותו כפי שהוא.

מרינה אוסטפלד: יש פה באמת בעיה.

רוני גמזו: לנו אין בעיה להיות אחראים על אכיפת החוק אבל אנחנו חושבים שבנקודה הזאת, בנקודה של הסימון על המוצרים, זאת נקודה שבה התמ"ת נמצא בלאו הכי.

יעל מליק: אם בלאו הכי הוא נמצא שם, אז הצעת החוק לא משנה.

רוני גמזו: לכן יש כאן התנגשות בין חקיקה קיימת לבין סעיף בחוק הנוכחי.

רוני גמזו: לכן אני חושב שצריך לכתוב "מי שהחוק הסמיכו לכך".

רוני גמזו: היום בחוק זה שר התמ"ת.

שירלי אביבי: הבנתי שזה רק לגבי מדיניות יבוא.

שירלי אביבי: מה לגבי יצור מקומי של אלכוהול?

מרינה אוסטפלד: משרד הבריאות מפקח על מעטפת.

מרינה אוסטפלד: זאת אומרת, שמכוח מתן רישיון ליצרן, מכוח צו פיקוח על מוצרים ושירותים, אנחנו בודקים את המפעלים, בודקים את התנאים התברואתיים, בודקים את המעטפת שניתנה ברישיון.

מרינה אוסטפלד: פה זה יהיה יותר קל, זה יהיה יותר ברור.

מרינה אוסטפלד: יש לנו בסיס יותר מובהק.

מרינה אוסטפלד: לעניין יבוא זאת התנגשות.

דני דנון: מה אתה מציע?

רוני גמזו: לכתוב "מבין עובדי משרדי הממשלה המתאימים לחוק".

דני דנון: תחשבו על זה יותר, אפשר לבוא בהידברות.

דני דנון: כרגע נרשום "משרדי הממשלה הנוגעים בדבר".

צביקה גולדשטיין: מבחינת התעשייה, חשוב לנו לדעת מי אחראי על האכיפה כדי שלא יתכן ליבוא על היצור המקומי.

דני דנון: השר יצטרך להחליט.

צביקה גולדשטיין: אנחנו רוויים בבעיות מהבחינה הזאת.

קריאה: איך שר הבריאות יכול להסמיך פקחים של משרד התמ"ת?

אלקנה אפרתי: יש תקדים.

יעל מליק: צריך להיות כתוב "בהסכמת השר הרלוונטי".

רוני גמזו: אני מסמיך רק אם הוא אחראי תחת חיקוק.

רוני גמזו: זאת אומרת, אם הוא אחראי תחת חיקוק אני מסמיך אותו וזה נראה סביר.

רוני גמזו: אני לא יכול להסמיך מישהו שתחת חיקוק הוא לא אחראי.

רוני גמזו: אני מסכים איתך, אבל ההסכמה לא דרושה אם תחת חיקוק הוא אחראי.

יעל קליין: אז הנוסח לא צריך להיות שהוא יסמיך.

יעל קליין: אם זה כבר קיים מכוח החוק אז לא צריך להסמיך אותו.

יעל קליין: השר הרלוונטי לאותו חוק כבר הסמיך אותו.

רוני גמזו: אפשר לומר "מי שמוסמך על-פי כל חוק".

דני דנון: "מי שמוסמך על-פי החוק הנוגע בעניין".

אלקנה אפרתי: צריך לראות איך מנסחים את זה.

אלקנה אפרתי: יש לכם הצעה?

מרינה אוסטפלד: לא כרגע.

רוני גמזו: אפשר לומר הממשלה?

אלקנה אפרתי: אני לא מכיר חקיקה כזאת.

אלקנה אפרתי: אני לא חושב שאתה רוצה להיכנס לזה שכל הממשלה - - -

רוני גמזו: אפשר לכתוב "מי ששר הבריאות או שר התמ"ת יסמיכו יחדיו.

רוני גמזו: ברגע שמישהו לא מסכים, זה לא יקרה.

רוני גמזו: אני רוצה שיהיה ברור, הטלת חובה על מי שהחוק מחייב אותו.

רוני גמזו: "המשרד שאחראי על-פי חוק לאכוף" - - -

אלקנה אפרתי: הניסוח הוא פחות קריטי אבל צריך שעיקרון שהוועדה קובעת יהיה ברור לעניין הזה, דהיינו, שהשרים במשרדים הרלוונטיים שאחראים על הנושאים האלה.

אלקנה אפרתי: כרגע אנחנו מדברים על בריאות ותמ"ת.

אלקנה אפרתי: כשנדבר על נוסח החוק אולי נפרט.

אלקנה אפרתי: על התמ"ת זה מקובל?

יעל קליין: מקובל עלינו מה שכרגע מצוי בחוק.

דני דנון: אנחנו מצביעים על הסעיף.

דני דנון: הניסוח המדויק יקבע בלשכה המשפטית לפי ה עקרונות שהוצגו.

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

אלקנה אפרתי: "ביצוע ותקנות שר הבריאות ממונה על ביצוע חוק זה והוא רשאי, באישור ועדת הכלכלה של הכנסת, להתקין תקנות בכל עניין הנוגע לביצועו.

אלקנה אפרתי: "

קובי עזרא: הייתי מבקש לדעת מה הכוונה בסעיף הזה?

קובי עזרא: האם הכוונה היא אחריות במישור מאלף ועד תו?

דני דנון: לא, יש בחוק הזה דברים שהולכים גם למשרדים אחרים.

קובי עזרא: תקנות לחוק.

דני דנון: זה כמו בכל חוק שבו מופיע "השר הממונה".

שירלי אביבי: אני רוצה להוסיף עוד סעיף.

דני דנון: מי בעד הסעיף הזה?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים אין

דני דנון: הסעיף עבר.

דני דנון: אנחנו רוצים להוסיף סעיף תחילת החוק.

דני דנון: יש לכם הצעה?

דני דנון: חשבתם על מועד?

שירלי אביבי: לפני סעיף תחילת החוק אני רוצה להוסיף סעיף 15: "אין באמור בחוק זה כדי לפגוע בסמכויות של רשות המיסים על פי כל דין".

אלקנה אפרתי: הסמכויות שלכם לא נפגעות.

אלקנה אפרתי: אנחנו לא מוסיפים כאן דברים.

שירלי אביבי: בסעיף 13 כתבתם שמשרד הבריאות ומשרד התמ"ת הם האחראים.

שירלי אביבי: אני רוצה שגם לרשות המיסים תהיה - - -

אלקנה אפרתי: יש לכם את הסמכויות שלכם שקבועות בחוקים הרלוונטיים.

אלקנה אפרתי: אני לא חושב שיש בזה צורך.

טלי שטיין: אין צורך בסעיף הזה.

אלקנה אפרתי: אני שומע שזאת גם עמדתו של משרד המשפטים.

דני דנון: אין צורך.

דני דנון: לגבי התחילה, אם אין תאריך נקבל מכם הצעה לקראת שנייה ושלישית.

דני דנון: אני עובר לנושא של החרגת היין.

דני דנון: לגבי החרגת היין יש מספר דעות בנושא.

דני דנון: מצד אחד, טוענים שאין להחריג.

דני דנון: כרגע נוסח החוק לא מחריג את היין לחלוטין.

דני דנון: גם בוועדת השרים הנושא הזה עלה ויש פה גם מספר מציעים של החוק שמבקשים להחריג את היין לצרכי דת.

דני דנון: אני אשמח לשמוע אם יש הצעות ספציפיות איך לעשות את זה לפני שניגע במהות.

דני דנון: אני לא מדבר על החשיבות, כי לא משכנעים פה אף אחד.

יעקב אייכלר: הממשלה כבר תמכה בזה שלצרכי דת לא צריך לאסור על בני אדם שאלפי שנים שותים יין לצרכי קידוש והבדלה ואני לא צריך להסביר את זה לאנשים.

יעקב אייכלר: אני חושב שלא צריך אפילו לעשות את זה לצרכי דת.

יעקב אייכלר: אפשר להוציא את היין ואם צריך, אז לגבי בני נוער אז הם לא חייבים לשתות כי הם יכולים לצאת קידוש על-ידי הוריהם .

יעקב אייכלר: אפשר להחריג את היין ולהחיל רק על בני נוער.

קריאה: מה לזה ולפרסום?

דני דנון: החוק לא נוגע לשתיה אלא נוגע לפרסום.

יעקב אייכלר: לא צריך לפרסם ולעודד נוער לשתיית יין.

יאיר גלר: איך עושים החרגה בפרסומת?

יעקב אייכלר: תוסיפו אזהרה "לא לילדים".

יעקב אייכלר: יש לי הצעה נוספת.

יעקב אייכלר: לכתוב מפורשות, למרות שלא נעים במדינת ישראל להגיד את זה מפורשות, שחוק זה לא חל על שתיית יין לצרכי מצווה.

שמאי גולן: מישהו אוסר על שתיית יין לצרכי מצווה?

יוליה שמאלוב-ברקוביץ: אני יכולה להבין את מה שאתם אומרים.

יוליה שמאלוב-ברקוביץ: הרי כל החוק הזה מדבר על לא לפתות ולא לעודד.

יוליה שמאלוב-ברקוביץ: יכול להיות שאתה יכול להכניס סעיף שאומר שבמידה ויפורסם יין, אז הוא יפורסם באווירה של יום שבת, קידוש ומשפחה.

שמאי גולן: יוליה, אני לא מבין איפה הבעיה.

יוליה שמאלוב-ברקוביץ: מעבר לנושא הדת, יש פה גם משהו שקשור לתעשיית כחול לבן.

קריאה: הבירה והוודקה לא?

יוליה שמאלוב-ברקוביץ: ברגע שאתם מחריגים את היין אז כל החוק הזה לא רלוונטי ופשוט אפשר לא להגיש אותו.

יוליה שמאלוב-ברקוביץ: יש לכם פה עניין שהיין לא יפתה.

יוליה שמאלוב-ברקוביץ: אם אתם רוצים להחריג, הדרך היחידה שאתם יכולים לפרסם את היין זה לצרכי קידוש.

יוליה שמאלוב-ברקוביץ: אולי אפשר להכניס סעיף כזה שבמידה ומפורסם יין - - -

יעקב אייכלר: איסור זה לא יחול על צריכת יין לצרכי מצווה קידוש והבדלה.

כרמית פולק: אבל אין איסור צריכה, יש איסור פרסום.

יעקב אייכלר: אבל האיסור פרסום כולל גם יין.

שמאי גולן: אין איסור פרסום, זה הגבלות על צורת הפרסום.

יעקב אייכלר: חוק זה לא יחול על פרסום לצרכי קידוש והבדלה.

אברהם מיכאלי: אדוני היושב ראש, אני מבין שהיה קודם סיכום ובאתי לוודא לגבי הסיכום.

אברהם מיכאלי: בוודאי שאני רוצה להחריג את היין והיין יכלול את כל האזהרות.

אברהם מיכאלי: עשינו כבר תקדימי בעבר.

אברהם מיכאלי: בכל החוקים לגבי האלכוהול החרגנו את היין, כולל במכירה.

יוליה שמאלוב-ברקוביץ: מה זה אומר?

יוליה שמאלוב-ברקוביץ: שאתה מפרסם את היין בצורה מפתה?

דני דנון: למיטב ידיעתי, בכל החקיקה היין היה בפנים.

יאיר גלר: לא היתה החרגה.

דני דנון: היה ויכוח על זה.

דני דנון: העניין הוא לא על הקטע של הצריכה אלא על הפרסום.

דני דנון: אני מציע שאנחנו נאשר את החוק לקריאה ראשונה ונוסיף הודעה של הוועדה שנצביע עליה ונאשר אותה, שלקראת שנייה ושלישית ייבחן אפיון של היין לצרכי דת.

יוליה שמאלוב-ברקוביץ: גם היום אתם יכולים לפרסם יין.

יוליה שמאלוב-ברקוביץ: לא מגבילים.

שמאי גולן: אני מציע שנשב איתם.

דני דנון: אני מציע שתשבו בעניין.

שמאי גולן: אנחנו נשב איתם ונסביר להם את העניין הזה.

דני דנון: חברי הכנסת מיכאלי, שמאלוב ואייכלר.

דני דנון: אנחנו נצביע על לשון החוק לקריאה ראשונה.

דני דנון: אנחנו נודיע שלקראת קריאה שנייה ושלישית, אחרי שתשבו, אנחנו נשקול הוספת החרגה לאפיון צרכי דת.

יעקב אייכלר: זה לא טוב.

יעקב אייכלר: בפעם הקודמת, גם בחוק האלכוהול, כשעוד לא הייתי בכנסת, גם הבטיחו שיחריגו ועד היום – כשאשתי היתה השבוע בצרכניה והשעה היתה 22:55 אמרו לה: רוצי לקופה.

יעקב אייכלר: היא אמרה: לא סיימתי את הקנייה.

יעקב אייכלר: אמרו: לא, את היין אסור למכור אחרי 23:00.

יעקב אייכלר: זה לא בסדר כי אנחנו קונים יין לקידוש ולהבדלה ולא לשכרות.

שמאי גולן: אל תקנה בלילה.

יעקב אייכלר: אני מציע: "איסור זה לא יחול על פרסום יין לצרכי מצווה, קידוש והבדלה".

שמאי גולן: ואם יבוא אדם חילוני ויגיד שהוא קונה את זה לצרכי קידוש?

יעקב אייכלר: לבריאות שיהיה לו ושיעשה קידוש.

אברהם מיכאלי: אני מוכן להתפשר על נוסח כזה או אחר אבל הכוונה שלנו היא שהחוק לא יקודם לקריאה שנייה ושלישית עד שלא ייסגר הנוסח.

אלקנה אפרתי: לאחר התייעצות בלשכה המשפטית, הנושא של החרגת היין הוא צריך להיבחן לאור התכליות של החוק שעוסק בהגבלת פרסום ובייחוד ביחס לצריכת אלכוהול על-ידי קטינים.

אלקנה אפרתי: בהיבט הזה צריך להסתכל על המאפיינים הרלוונטיים של היין ביחס למשקאות אלכוהוליים אחרים, כדוגמת בירה, ביחס לאחוזי אלכוהול ודברים כאלה.

אלקנה אפרתי: לכן ההחרגה היא לא פשוטה.

יעקב אייכלר: אתה שומע את היועץ המשפטי, הוא אומר מפורשות שהוא לא ייתן לך להחריג את זה.

אלקנה אפרתי: זה לא מה שאמרתי.

יעקב אייכלר: אתה לא אמרת, אני הבנתי.

אלקנה אפרתי: אני אבקש לדייק בדבריי.

אלקנה אפרתי: אנחנו לא פוסלים את האפשרות להחריג אבל הדבר הזה צריך להיעשות לאור אבחנה ברורה, לאור בדיקת המאפיינים של היין ושל דברים אחרים ביחס לתכליות שעומדות ביסוד הצעת החוק.

יעקב אייכלר: נאשר את ההצעה שאני מציע ובין קריאה שנייה לשלישית נשב עם הלשכה המשפטית לראות איך זה מתיישב עם החוקים האחרים.

דני דנון: אני מציע שנאשר את זה כלשון החוק.

דני דנון: אני מתחייב שהסעיף לא יקודם לקריאה שנייה ושלישית לפני שנעשה את התיקון המתבקש.

דני דנון: בעניין הזה אני מסכים איתך.

יעקב אייכלר: אז למה שלא תאשר את זה עכשיו?

דני דנון: כי עכשיו לא נצליח להגיע להסכמה.

יעקב אייכלר: אני לא צריך עכשיו הסכמה.

יעקב אייכלר: אני צריך הסכמה של 4 חברי כנסת שיושבים.

דני דנון: נוסיף משפט: "בהתחשב ביין לצרכי דין".

דני דנון: נכתוב משהו כללי שנצטרך להגדיר אותו מה הוא אומר בפועל לקראת קריאה שנייה ושלישית.

אברהם מיכאלי: זה לא יקודם בלי - - -

יוליה שמאלוב-ברקוביץ: אתה מחסל את הצעת החוק שלך.

שמאי גולן: תיכנס לסופר בשעה 24:00 ותגיד שאתה קונה את זה לקידוש.

יעקב אייכלר: עכשיו הוא מדבר על פרסום.

שמאי גולן: על פרסום בכלל לא צריכה להיות לכם בעיה.

יעקב אייכלר: "איסור זה לא יחול על פרסום יין".

שמאי גולן: אבל מותר לפרסם.

דני דנון: אני מציע כך: אנחנו מאשרים את הסעיף של משקה משכר כהגדרתו.

דני דנון: אנחנו נוסיף שורה שכרגע לא נריב עליה: "תוך בחינת מאפיינים ייחודיים ליין".

דני דנון: לגבי השאלה מה זה אומר, אנחנו נשב כולנו ונתווכח על זה לקראת קריאה שנייה ושלישית.

אברהם מיכאלי: אדוני היושב ראש, אני מבקש כהתניה גמורה, שהחוק הזה לא יקודם אחרי קריאה ראשונה מבלי שנפתור את ההחרגה של היין.

אברהם מיכאלי: באיזה מסגרת, באיזה ניסוח – אני לא בא לעשות משהו כדי לשלול את כל החוק.

אברהם מיכאלי: אבל יחד עם זאת, מראש ידענו שהיין יוחרג.

יאיר גלר: לא, ועדת השרים לא החריגה.

דני דנון: נודיע את זה בפרוטוקול ובדברי ההסבר של החוק, שזה יהיה תוך בחינת מאפיינים ייחודיים ליין.

אלקנה אפרתי: זה דבר שנעשה בצורה שוטפת, שבדברי ההסבר מציינים איזה סוגיות הוועדה מתכוונת לבחון לקראת ההכנה להקריאה השנייה והשלישית.

אלקנה אפרתי: אני חוזר להגדרת משקה משכר שלא הוקראה בתחילת הדיון: "הגדרות 1.

אלקנה אפרתי: בחוק זה – "משקה משכר" – כהגדרתו בסעיף 2(ב) לחוק רישוי עסקים, התשכ"ח–1968‏, לרבות משקה שעל פי ריחו, הכלי המשמש לקיבולו או נסיבות העניין, ניתן להניח כי הוא משקה משכר;"

דני דנון: להגדרה של הסעיף, מי בעד?

דני דנון: מי נגד?

אברהם מיכאלי: עם ההסתייגות שלנו.

דני דנון: כן, בדברי ההסבר.

שירלי אביבי: אין לנו בעיה עם ההגדרה.

שירלי אביבי: עם ההשגה בדברי ההסבר תהיה לנו בעיה מבחינת אכיפה.

דני דנון: אנחנו מצביעים על הסעיף שהוקרא, מי בעד?

אלקנה אפרתי: זה כולל את כל שאר ההגדרות שהוקראו בתחילת הדיון.

דני דנון: בהחלט.

דני דנון: מי בעד?

דני דנון: מי נגד?

דני דנון: מי נמנע?

דני דנון: הצבעה בעד – רוב נגד – אין נמנעים - אין

דני דנון: הסעיף עבר.

דני דנון: חברי הכנסת מיכאלי ואייכלר, אני רוצה להודיע לפרוטוקול, שלקראת קריאה שנייה ושלישית נתייחס לנושא מאפיינים ייחודיים של היין לצרכי דת.

דני דנון: זה ייכתב גם בדברי ההסבר כשנציג את זה במליאה.

דני דנון: יין בדגש על צרכי דת.

יוליה שמאלוב-ברקוביץ: לצרכי קידוש למה דת?

יוליה שמאלוב-ברקוביץ: למה אתה קורא לזה דת.

דני דנון: חבר הכנסת מיכאלי ואייכלר, אני אבקש מכם לשבת ולראות את הסוגיות.

דני דנון: לדעתי כולנו מסכימים על אותו דבר.

יעקב אייכלר: המטרה משותפת, אנחנו לא רוצים שתהיה שכרות אבל אנחנו לא רוצים שייווצר מצב שמישהו ימנע – חופש דת זה ביסודות.

דני דנון: אני רוצה לבקש מכל מי שביקשתי ממנו, להעביר בהקדם הערות לקראת קריאה שנייה ושלישית כי אנחנו רוצים להתקדם מהר עם החוק.

דני דנון: תודה רבה, הישיבה נעולה.